**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 26 Ιουλίου 2017, ημέρα Τετάρτη και ώρα 10.15΄, στην Αίθουσα «Προέδρου Δημητρίου Γεωργ. Παπασπύρου» (150) του Μεγάρου της Βουλής, συνήλθε σε συνεδρίαση η Διαρκής Επιτροπή Οικονομικών Υποθέσεων, υπό την προεδρία του Προέδρου αυτής, κ. Μάκη Μπαλαούρα, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών «Προσαρμογή της Ελληνικής Νομοθεσίας στις διατάξεις της Οδηγίας (ΕΕ) 2016/881 και άλλες διατάξεις».(3η συνεδρίαση)

Στη συνεδρίαση παρέστησαν ο Υπουργός Οικονομίας και Ανάπτυξης, κ. Δημήτριος Παπαδημητρίου, η Υπουργός Τουρισμού, κυρία Έλενα Κουντουρά, η Υφυπουργός Οικονομικών, κυρία Κατερίνα Παπανάτσιου, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Χρήστος Αντωνίου, Ευαγγελία (Βάλια) Βαγιωνάκη, Γεώργιος Πάλλης, Δημήτρης Γάκης, Στάθης Γιαννακίδης, Γιάννης Γκιόλας, Γιώργος Δημαράς, Μαρία Θελερίτη, Αφροδίτη Θεοπεφτάτου, Γιάννης Θεωνάς, Κατερίνα Ιγγλέζη, Χρήστος Καραγιαννίδης, Χρήστος Μαντάς, Δημήτριος Μάρδας, Αθανάσιος Μιχελής, Μάκης Μπαλαούρας, Κωνσταντίνος Μπάρκας, Χρήστος Μπγιάλας, Μάρκος Μπόλαρης, Κώστας Παυλίδης, Αναστάσιος Πρατσόλης, Γιάννης Σηφάκης, Νίκος Συρμαλένιος, Αλέξανδρος Τριανταφυλλίδης, Απόστολος Βεσυρόπουλος, Γεώργιος Βλάχος, Θεόδωρος Καράογλου, Γεώργιος Καρασμάνης, Χρήστος Σταϊκούρας, Δημήτριος Σταμάτης, Ιωάννης Τραγάκης, Κωνσταντίνος Τσιάρας, Θεόδωρος Φορτσάκης, Γεώργιος Αρβανιτίδης, Ιωάννης Κουτσούκος, Ιωάννης Μανιάτης, Γεώργιος Γερμενής, Κωνσταντίνος Μπαρμπαρούσης, Ηλίας Παναγιώταρος, Κωνσταντίνος Στεργίου, Νικόλαος Καραθανασόπουλος, Εμμανουήλ Συντυχάκης, Δημήτρης Καμμένος, Δημήτριος Καβαδέλλας, Γεώργιος Κατσιαντώνης, Γεώργιος Αμυράς, Σπυρίδων Δανέλλης και Νικόλαος Νικολόπουλος.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης την συνέχιση της επεξεργασίας και εξέτασης του σχεδίου νόμου του Υπουργείου Οικονομικών «Προσαρμογή της Ελληνικής Νομοθεσίας στις διατάξεις της Οδηγίας (ΕΕ) 2016/881 και άλλες διατάξεις». Σήμερα είναι η τρίτη συνεδρίαση, κυρίες και κύριοι συνάδελφοι και μετά τη χθεσινή ακρόαση των εξωκοινοβουλευτικών φορέων, εισερχόμαστε στην ψήφιση του νομοσχεδίου επί της αρχής. Ερωτάται η Επιτροπή εάν γίνεται δεκτό το σχέδιο νόμου επί της αρχής. Το λόγο έχει ο κ. Παυλίδης.

ΚΩΣΤΑΣ ΠΑΥΛΙΔΗΣ (Εισηγητής του ΣΥ.ΡΙΖ.Α.): Κύριε Πρόεδρε, ναι.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει ο κ. Βεσυρόπουλος.

ΑΠΟΣΤΟΛΟΣ ΒΕΣΥΡΟΠΟΥΛΟΣ (Εισηγητής της Νέας Δημοκρατίας): Κύριε Πρόεδρε, επιφυλασσόμαστε για την Ολομέλεια.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει ο κ. Κουτσούκος. ΓΕΩΡΓΙΟΣ ΑΡΒΑΝΙΤΙΔΗΣ: Κύριε Πρόεδρε, θα απαντήσει αργότερα όταν έρθει. ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει ο κ. Γερμενής.

ΓΕΩΡΓΙΟΣ ΓΕΡΜΕΝΗΣ (Ειδικός Αγορητής του Λαϊκού Συνδέσμου, Χρυσή Αυγή): Κύριε Πρόεδρε, όχι.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει ο κ. Καραθανασόπουλος.

ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ (Ειδικός Αγορητής του Κ.Κ.Ε.): Κύριε Πρόεδρε, καταψηφίζουμε.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει ο κ. Καμμένος. ΔΗΜΗΤΡΙΟΣ ΚΑΜΜΕΝΟΣ (Ειδικός Αγορητής των Ανεξάρτητων Ελλήνων): Κύριε Πρόεδρε, ναι.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει ο κ. Καβαδέλλας.

ΔΗΜΗΤΡΙΟΣ ΚΑΒΑΔΕΛΛΑΣ (Ειδικός Αγορητής της Ένωσης Κεντρώων): Κύριε Πρόεδρε, επιφυλασσόμαστε για την Ολομέλεια.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Κύριε Πρόεδρε, επιφυλασσόμαστε για την Ολομέλεια.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Επομένως, το σχέδιο νόμου του Υπουργείου Οικονομικών, έγινε δεκτό επί της αρχής, κατά πλειοψηφία.

Εισερχόμαστε στη συζήτηση επί των άρθρων και των τροπολογιών. Πριν δώσω το λόγο στους Εισηγητές, έχουν κατατεθεί ορισμένες τροπολογίες και μια ομάδα εξ’ αυτών είναι από την Υπουργό Τουρισμού, κυρία Κουντουρά.

Το λόγο έχει η κυρία Κουντουρά.

ΕΛΕΝΑ ΚΟΥΝΤΟΥΡΑ (Υπουργός Τουρισμού): Κύριε Πρόεδρε, η προτεινόμενη διάταξη για τα ξενοδοχεία έχει και συγκεκριμένες αναγκαιότητες. Με την προτεινόμενη ρύθμιση προβλέπεται η χορήγηση νέας προθεσμίας μέχρι 31/12/2017 στις εγκαταστάσεις ιαματικού τουρισμού, είναι ξενοδοχεία, κάμπινγκ και ιαματικός τουρισμός. Θα σας μιλήσω πρώτα για τον ιαματικό τουρισμό πρόκειται κατ’ ουσία για παράταση των προθεσμιών.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Η τροπολογία αυτή είναι η 1133/178.

ΕΛΕΝΑ ΚΟΥΝΤΟΥΡΑ (Υπουργός Τουρισμού): Πρόκειται κατ’ ουσία για μια παράταση των προθεσμιών, που τίθεται κυρίως για την παροχή στις εγκαταστάσεις, στις επιχειρήσεις αυτές του ειδικού σήματος λειτουργίας. Η αναγκαιότητα της χορήγησης της νέας προθεσμίας στοιχειοθετείται, γιατί μετά την ψήφιση του ν.4412/2016, παρουσιάστηκαν αντικειμενικές δυσκολίες στην ανάθεση των αναγκαίων μελετών περιβαλλοντικών περιπτώσεων από τους οργανισμούς της Τοπικής Αυτοδιοίκησης, που έχουν και πάρα πολλά ιαματικά και οι οποίες ισχύουν και μέχρι σήμερα. Περαιτέρω, δεδομένου ότι εκκρεμεί έκδοση των Υπουργικών Αποφάσεων για τα κριτήρια και τις προδιαγραφές για αυτές τις μονάδες, αλλά υπάρχει κενό ακόμη και αν υπήρχε αυτό, δεδομένου ότι είναι αναγκαία η ύπαρξη ικανού χρονικού διαστήματος προκειμένου οι εγκαταστάσεις στις επιχειρήσεις να προσαρμοστούν και να ενταχθούν σε αυτή την επιθυμητή διαβάθμιση. Επιπλέον, με την εισαγόμενη ρύθμιση εξασφαλίζεται η συνέχιση της απρόσκοπτης λειτουργίας των επιχειρήσεων εγκαταστάσεων μέχρι το επόμενο χρονικό διάστημα, που θα πραγματοποιηθούν οι διαγωνισμοί, έτσι ώστε να μπορούν να αξιοποιήσουν με ιδιώτες ή όπως ακριβώς θέλουν τις ιαματικές πηγές.

Η δεύτερη τροπολογία, έχει να κάνει με τα υφιστάμενα ξενοδοχεία και κάμπινγκ, στα οποία δίνουμε τετράμηνη παράταση, προκειμένου να κάνουν τις μελέτες τους.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Η τροπολογία αυτή είναι η 1132/177.

ΕΛΕΝΑ ΚΟΥΝΤΟΥΡΑ (Υπουργός Τουρισμού): Προκειμένου να έχουν 4 μήνες παράταση για να ενταχθούν με την αίτησή τους, των περιβαλλοντικών μελετών, στην ευεργετική διάταξη των δύο ετών. Δυστυχώς, όπως ξέρετε, υπάρχει μεγάλος φόρτος εργασίας, υπήρχαν και πάρα πολλά, τα οποία έπρεπε αυτοί να τακτοποιήσουν για να μπορέσουν να ενταχθούν σε αυτή την ευεργετική διάταξη.

Η τρίτη τροπολογία, έχει να κάνει με την αντιμετώπιση εκτάκτων υπηρεσιακών αναγκών.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Η τροπολογία αυτή είναι η 1134/179.

ΕΛΕΝΑ ΚΟΥΝΤΟΥΡΑ (Υπουργός Τουρισμού): Στην πρώτη παράγραφο, σύμφωνα με την ισχύουσα διάταξη παράγραφος 3 του άρθρου 30, για την αντιμετώπιση έκτακτης υπηρεσιακής ανάγκης, επιτρέπεται η απόσπαση υπαλλήλων της κεντρικής υπηρεσίας του ΕΟΤ σε υπηρεσίες του εξωτερικού, ακόμη και αν δεν υπάρχει κενή οργανική θέση, με αιτιολογημένη απόφαση του Γενικού Γραμματέα του ΕΟΤ, χωρίς γνώμη του υπηρεσιακού συμβουλίου, διότι η διάρκεια της απόσπασης αυτής δεν μπορεί να υπερβαίνει το 1 έτος και εκ της γραμματικής ερμηνείας της ανωτέρω διάταξης προκύπτει ότι η δυνατότητα απόσπασης σε γραφεία του ΕΟΤ του εξωτερικού για την κάλυψη έκτακτων υπηρεσιακών αναγκών επιφυλάσσεται μόνο στο προσωπικό του ΕΟΤ. Ωστόσο, λόγω των πραγματικών αναγκών των υπηρεσιών του εξωτερικού του ΕΟΤ, οι οποίες συχνά είναι απρόβλεπτες, όπως μια εγκυμοσύνη ή ένα ατύχημα και επειδή, όπως ξέρετε γίνονται όλα με προκήρυξη, καθίσταται επιτακτική ανάγκη να δοθεί η δυνατότητα απόσπασης σε υπαλλήλους του Υπουργείου Τουρισμού, με το σκεπτικό ότι σύμφωνα με το άρθρο 26 του Προεδρικούς Διατάγματος 343/2001, σε γραφεία του εξωτερικού του ΕΟΤ μπορούν να αποσπαστούν τόσο υπάλληλοι του Υπουργείου όσο και υπάλληλοι του ΕΟΤ. Δηλαδή, του εποπτευόμενου φορέα και η πρόθεση του νομοθέτη είναι για ίση μεταχείριση και ενιαία αντιμετώπιση των υπαλλήλων του Υπουργείου Τουρισμού και των εποπτευόμενων νομικών προσώπων, το οποίο είχε ήδη διαφανεί στο παρελθόν και το οποίο όμως, δεν είχε αποκατασταθεί.

Σχετικά με τη δεύτερη παράγραφο, κρίνεται επιβεβλημένη η εξαίρεση των υπαλλήλων του ΕΟΤ από το ν.4440/2016, όπως ισχύει και για τους υπαλλήλους του Υπουργείου Τουρισμού, καθώς η ρύθμιση αυτή συνδέεται άμεσα με την υλοποίηση της προηγούμενης ρύθμισης. Για να καταλάβετε δηλαδή, το Υπουργείο και ο ΕΟΤ έχουν τη δυνατότητα με προκήρυξη θέσεων να στέλνουν στα γραφεία του εξωτερικού υπαλλήλους οι οποίοι περνούν από μια διαδικασία, μια Επιτροπή, υπηρεσιακά συμβούλια κ.λπ., δυστυχώς όμως έχουμε απρόβλεπτες καταστάσεις, όπως σας είπα πριν και πρέπει για 3 ή 6 μήνες ή μάξιμουμ μέχρι 1 χρόνο, να καλύψουμε μια θέση για να μην μείνει κενή. Επειδή εκ παραδρομής ήταν μόνο το Υπουργείο στη μία περίπτωση ή μόνο ο ΕΟΤ στην άλλη περίπτωση, γίνεται για την ίση μεταχείριση, είναι καθαρά για την καλή νομοθέτηση.

Σας ευχαριστώ.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Θα ήθελα να ρωτήσω διευκρινιστικά για το ειδικό σήμα λειτουργίας και την μελέτη περιβαλλοντικών όρων που πρέπει να έχουν τα ξενοδοχεία και τα καταλύματα. Η προθεσμία του νόμου δίνει 2 χρόνια; Μάλλον, από τη δημοσίευση αυτού του νόμου έχουμε δύο χρόνια;

ΕΛΕΝΑ ΚΟΥΝΤΟΥΡΑ (Υπουργός Τουρισμού): Τέσσερις μήνες για να καταθέσουν την αίτησή τους και την μελέτη.

 ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Όχι, λέω για να προσκομίσουν το σήμα των περιβαλλοντικών όρων, δύο χρόνια δεν είναι; Σωστά; Η προθεσμία των δύο χρόνων πως προκύπτει, γιατί δεν είναι ένας ή τρία; Ρωτάω διευκρινιστικά

μήπως αφορά στους ΟΤΑ, τις ίδιες επιχειρήσεις που αργούν ή μπλέκουν στην γραφειοκρατία ή των υπηρεσιών της κεντρικής διοίκησης;

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει ο κ. Μαντάς.

ΧΡΗΣΤΟΣ ΜΑΝΤΑΣ: Στο ίδιο θέμα θα ήθελα να ρωτήσω και εγώ, δηλαδή το κομμάτι των περιβαλλοντικών όρων, που είναι σημαντικό μοιάζει σαν να παραπέμπεται σε πολύ μεγάλα χρονικά διαστήματα, να μας το εξηγήσετε.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει η κυρία Κουντουρά.

ΕΛΕΝΑ ΚΟΥΝΤΟΥΡΑ (Υπουργός Τουρισμού): Πρώτα από όλα, να ξέρετε ότι θα προστεθεί μια νομοτεχνική βελτίωση, αν και εφόσον-είναι εκ του περισσού- η Γενική Γραμματεία της Κυβέρνησης θεωρήσει ότι,- ας το βάλουμε και αυτό- για αυτό το συγκεκριμένο για τις περιβαλλοντικές μελέτες, γιατί έχουμε μεγάλη ευαισθησία στο να τηρούνται οι όροι και οι κανόνες. Στο τέλος του άρθρου 66 και σε αυτή την τροπολογία, εάν και εφόσον εγκριθεί, εγώ θα το προτείνω, είναι «όταν από τις δραστηριότητες των ξενοδοχειακών καταλυμάτων των ανωτέρω δύο παραγράφων προκαλείται ρύπανση ή υποβάθμιση του περιβάλλοντος από πράξη ή παράλειψη των επιχειρήσεων αυτών τότε οι ανωτέρω επιχειρήσεις υπόκεινται κανονικά στις κυρώσεις που προβλέπει ο νόμος».

Είναι εκ του περισσού, αλλά για να είμαστε βέβαιοι.

 Εάν το εγκρίνει η Γενική Γραμματεία εγώ θα το προτείνω, απλά για να είναι πολύ ξεκάθαρο.

Το πρόβλημα, δυστυχώς, είναι χρόνιο και είναι μια παθογένεια του παρελθόντος που αφορά τις περιβαλλοντικές μελέτες.

Εμείς ως Κυβέρνηση έχουμε κάνει τα πάντα προκειμένου να διευκολύνουμε και να μειώσουμε τη γραφειοκρατία για να πάει όσο πιο γρήγορα γίνεται, όμως οι Αποκεντρωμένες Διοικήσεις έχουν πολύ σοβαρό πρόβλημα.

Δεν μπορούν να ανταποκριθούν, αυτό είναι το πρόβλημα.

Εμείς θα θέλαμε να το έχουμε μέσα σε έξι μήνες, αλλά είναι πάρα πολύ δύσκολο.

Πιστεύω, ότι τώρα με τα καινούργια οργανογράμματα και με την ενίσχυση και του Υπουργείου και των Αποκεντρωμένων Διοικήσεων να μπορούμε να πάμε πιο γρήγορα.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Ωραία, έγινε σαφές.

Το λόγο έχει ο κ. Κουτσούκος για να τοποθετηθεί επί της αρχής.

ΙΩΑΝΝΗΣ ΚΟΥΤΣΟΥΚΟΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜ.ΑΡ.): Κύριε Πρόεδρε, είχα πει κατά την τοποθέτησή μου, παρά τις επιφυλάξεις μας σε μια πληθώρα άρθρων που δεν έχουν σχέση με τον τίτλο του νομοσχεδίου, επειδή ακριβώς πρόκειται για την ενσωμάτωση μιας Οδηγίας και ορισμένες άλλες διατάξεις που αφορούν το ρόλο της κεφαλαιαγοράς, αναγκαίες, κατά τη γνώμη μου, εμείς είμαστε θετικοί επί της αρχής.

Θα ήθελα να ρωτήσω, εάν θα έρθουν και άλλοι Υπουργοί να παρουσιάσουν τις τροπολογίες.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Όλοι οι Υπουργοί που έχουν τροπολογίες θα έρθουν να τις παρουσιάσουν.

ΙΩΑΝΝΗΣ ΚΟΥΤΣΟΥΚΟΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜ.ΑΡ.): Κύριε Πρόεδρε, εσείς και η πλειοψηφία θεωρείτε, ότι αυτή η ρύθμιση του κ. Παπαδημητρίου για τις εκλογές στα Επιμελητήρια δεν έπρεπε να κατατεθεί εγκαίρως, ώστε να έρθουν τα Επιμελητήρια στην ακρόαση φορέων να μας πουν την άποψή τους;

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Κύριε Κουτσούκο, δεν μπορώ να σας απαντήσω.

 Είναι σωστό αυτό που εντοπίζετε και συμφωνώ μαζί σας, ότι έπρεπε να έρθει νωρίτερα.

 Δεν μπορώ να απαντήσω, όμως, για να εξηγήσω γιατί έγινε αυτό.

ΙΩΑΝΝΗΣ ΚΟΥΤΣΟΥΚΟΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜ.ΑΡ.): Δεν είπα να γίνετε κυβερνητικός εκπρόσωπος, αλλά ως Πρόεδρος της Επιτροπής να πάρετε θέση και να πείτε, ότι για ένα τέτοιο μείζον ζήτημα θα έπρεπε να φέρουμε εδώ τα Επιμελητήρια να μας πουν την άποψή τους.

 Δεν μπορεί να αλλάζει μονομερώς το εκλογικό σύστημα και θα πρέπει να γίνει αυτό καθαρό.

 Να τελειώνουν οι μεθοδεύσεις επί των θεσμικών διαδικασιών.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Κύριε Κουτσούκο, συμφωνώ και δεν έχω καμία αντίρρηση, όμως διαφωνώ με τον τόνο της φωνής σας.

Συμφωνώ, όμως, ότι θα έπρεπε πράγματι σε μια τέτοια σοβαρή τροπολογία να έχουμε τη δυνατότητα να φωνάξουμε και φορείς.

Την εξήγηση, γιατί έγινε αυτή η αργοπορία δεν μπορώ να την δώσω εγώ, αλλά θα μας πει ο κ. Υπουργός, όταν έρθει στην Επιτροπή.

Επίσης και οι άλλοι Υπουργοί που θα καταθέσουν τροπολογίες θα έρθουν, όπως ο κ. Βίτσας.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει ο κ. Παυλίδης.

ΚΩΣΤΑΣ ΠΑΥΛΙΔΗΣ (Εισηγητής του ΣΥΡΙΖΑ): Κυρίες και κύριοι συνάδελφοι, με το παρόν νομοσχέδιο που συζητάμε σήμερα ερχόμαστε να νομοθετήσουμε για δύο θέματα διαφορετικής φύσεως, αλλά εξέχουσα σημασίας.

Αρχικά μέσω του πρώτου μέρος του παρόντος νομοσχεδίου καταβάλλεται περαιτέρω προσπάθεια να εναρμονιστεί η ελληνική νομοθεσία σύμφωνα με τις διατάξεις της Οδηγίας 881/2016 του Συμβουλίου της 25ης Μαΐου του 2016, ενώ παράλληλα επεκτείνεται με νέες διατάξεις η υποχρεωτική αυτόματη ανταλλαγή πληροφοριών στον τομέα της φορολογίας, η οποία έχει ενσωματωθεί στην ελληνική νομοθεσία.

Στο δεύτερο μέρος θεσπίζονται ευνοϊκές διατάξεις που αφορούν το εγχώριο φορολογικό πεδίο και καλύπτουν ένα μεγάλο μέρος των φορολογουμένων πολιτών.

Με τις διατάξεις των άρθρων 1 - 9 του παρόντος μέρους του νομοσχεδίου επιχειρείται να αντιμετωπιστούν μια σειρά από ζητήματα στο φορολογικό πεδίο σε διεθνές επίπεδο.

Αρχικά αντιμετωπίζεται το πρόβλημα της φορολογικής απάτης και της φοροδιαφυγής, που έχει ενταθεί σημαντικά και η επίλυσή του αποτελεί μείζονα προτεραιότητα τόσο σε ευρωπαϊκό όσο και σε παγκόσμιο επίπεδο.

Λαμβάνοντας υπόψη το γεγονός, ότι η αυτόματη ανταλλαγή πληροφοριών αποτελεί σημαντικό εργαλείο για το σκοπό αυτό, θεωρούμε αναγκαίο να καθοριστεί ένα σχέδιο δράσης, που θα ενισχύει περαιτέρω την καταπολέμηση της φορολογικής απάτης και της φοροδιαφυγής και θα προωθεί τη διαφάνεια και την ανταλλαγή πληροφοριών σε φορολογικά θέματα.

Η Οδηγία που ενσωματώνουμε ρυθμίζει την υποχρεωτική αυτόματη ανταλλαγή των πληροφοριών στον τομέα της φορολογίας και επιχειρεί να συμβάλει στην αποδοτικότερη και αποτελεσματικότερη είσπραξη των φόρων.

Βασικός στόχος της Οδηγίας είναι η αντιμετώπιση συγκεκριμένων πρακτικών επιθετικού φορολογικού σχεδιασμού των πολυεθνικών εταιρειών.

Για να συμβεί αυτό καθίσταται αναγκαίο οι φορολογικές αρχές των κρατών - μελών να έχουν στη διάθεσή τους επαρκείς πληροφορίες και κατάλληλες σχετικά με τους ομίλους των πολυεθνικών εταιρειών.

Συγκεκριμένα, οι όμιλοι θα πρέπει να παρέχουν σε ετήσια βάση το ποσό των εσόδων τους, το κέρδος τους προ φόρου εισοδήματος, τον καταβληθέντα και τον οφειλόμενο φόρο εισοδήματος.

Επίσης, θα πρέπει να αναφέρουν τον αριθμό των εργαζομένων, το μετοχικό τους κεφάλαιο, τα συσσωρευμένα κέρδη και τα ενσώματα περιουσιακά στοιχεία σε κάθε περιοχή φορολογικής δικαιοδοσίας.

Στο δεύτερο μέρος του παρόντος νομοσχεδίου εμπεριέχονται μια σειρά από ευνοϊκές διατάξεις που αφορούν, όπως προείπαμε, το εγχώριο φορολογικό πεδίο και στοχεύουν να αντιμετωπίσουν και να βελτιώσουν μια σειρά από θέματα.

Θα προσπαθήσω να παρουσιάσω εν συντομία τα σημαντικότερα άρθρα που περιλαμβάνονται στο δεύτερο μέρος.

Στο άρθρο 10 περιλαμβάνονται διατάξεις που αφορούν σε μειώσεις του Φ.Π.Α από το 24% στο 13% για άνθη και μπουμπούκια άνθεων, σπέρματα και σπόρους και τροφές κατασκευασμένες για ζώα εξαιρουμένων των προς πώληση συσκευασμένων τροφών για σκύλους ή γάτες.

Στο άρθρο 11 περιλαμβάνονται διατάξεις που αφορούν την τροποποίηση του Κώδικα Είσπραξης Δημοσίων Εσόδων και ειδικότερα επεκτείνεται εκεί για τα λεγόμενα ηλεκτρονικά πορτοφόλια και τις προπληρωμένες κάρτες ο ακατάσχετος λογαριασμός των 1250 ευρώ.

Το άρθρο 12 αναφέρεται στο τέλος επιτηδεύματος και πιο συγκεκριμένα σε περιπτώσεις απαλλαγής.

Από το τέλος επιτηδεύματος απαλλάσσονται τα τουριστικά καταλύματα που λειτουργούν σε ξεχωριστούς χώρους, αλλά έχουν ενιαία άδεια λειτουργίας, καθώς και οι αγροτικές καλλιέργειες.

Στο άρθρο 13 περιλαμβάνεται η απαλλαγή του ΕΝΦΙΑ για το Δήμο Λέσβου και γίνονται διορθώσεις έκπτωσης και απαλλαγών.

Συνοπτικά αναφέρεται, ότι απαλλάσσονται από τον ΕΝΦΙΑ οι περιπτώσεις ακινήτων εντός του Δήμου Λέσβου, που έχουν αποδεδειγμένα υποστεί ζημιές ανεξάρτητα από το ύψος αυτών από το σεισμό της 12ης Ιουνίου.

Σημειώνεται, ότι η απαλλαγή προβλέπεται για τα έτη 2017-2018, αναγκαία ρύθμιση που στοχεύει στην αποκατάσταση της κοινωνικής δικαιοσύνης και της ανακούφισης των πολιτών της Λέσβου και έπεται τροπολογία αντίστοιχης ρύθμισης και για το Δήμο της Κω.

Στο άρθρο 14 υπάρχει νομοθετική προσθήκη, προκειμένου η καταβολή του φόρου εισοδήματος να μην εκτείνεται πέραν του φορολογικού έτους υποβολής της δήλωσης.

Το άρθρο 15 στην ουσία τροποποιεί τον Κώδικα Διατάξεως Φορολογίας Κληρονομιών, Δωρεών, Γονικών Παροχών, Προικών και κερδών από Τυχερά Παίγνια.

Στο άρθρο 16 ρυθμίζεται το θέμα της αναπλήρωσης των μελών της Επιτροπής Έγκρισης Τραπεζικών Συναλλαγών και επιπλέον ανατίθεται η ευθύνη στην Επιτροπή Κεφαλαιαγοράς να πραγματοποιεί δειγματοληπτικούς ελέγχους και να επιβάλλει σχετικές κυρώσεις στα εποπτευόμενα από αυτήν πρόσωπα.

Στο άρθρο 17 γίνεται διαχωρισμός των υπηρεσιών της Ανεξάρτητης Αρχής Δημοσίων Εσόδων και του Υπουργείου Οικονομικών και πρόκειται για μια θετικού χαρακτήρα διάταξη, η οποία αναγκαία λόγω της ανεξαρτητοποίησης της ΑΑΔΕ από 1.1.2017.

Τα άρθρα 20-24 αφορούν την Επιτροπή Κεφαλαιαγοράς και εισάγονται οι αναγκαίες ρυθμίσεις για την εφαρμογή του Κανονισμού 1011/2016 σχετικά με τους δείκτες που χρησιμοποιούνται ως δείκτες αναφοράς σε χρηματοπιστωτικά κέντρα, μέσα και χρηματοπιστωτικές συμβάσεις ή για τη μέτρηση της απόδοσης επενδυτικών κεφαλαίων.

Το άρθρο 25 αναλύει τη νομιμοποίηση και αναλυτικότερα παρέχει τη δυνατότητα στην Ανεξάρτητη Αρχή Δημοσίων Εσόδων να αναλαμβάνει ως ανάδοχος ή ως εταίρος αναδόχων την υλοποίηση έργων παροχής τεχνικής βοήθειας προς τρίτες χώρες, δηλαδή, τα έργα δημοποίησης.

Με το άρθρο 26 παραχωρούνται δημόσια ακίνητα στα πλαίσια της κοινωνικής και αναπτυξιακής πολιτικής του κράτους προς το σκοπό του δημόσιου συμφέροντος και της εξοικονόμησης πόρων.

Η συντήρηση και διαχείριση αυτών των ακινήτων ανατίθεται σε φορείς του ευρύτερου δημόσιου τομέα, υπηρεσίες και Ο.Τ.Α..

Ως παραδείγματα, αναφέρεται η παραχώρηση ακινήτων των παλιών δικαστηρίων Κέρκυρας στην Περιφέρεια Ιονίων Νήσων για τη στέγαση της έδρας και των υπηρεσιών της, στο Υπουργείο Πολιτισμού δημοσίου ακινήτου για την κάλυψη στεγαστικών αναγκών της περιφερειακής υπηρεσίας νεότερων μνημείων.

Επίσης, υπάρχουν αντίστοιχες παραχωρήσεις χωρίς αντάλλαγμα προς το Δήμο Ερμούπολης Σύρου, στο Δήμο Νισύρου και σε άλλους Δήμους και Δημόσιους Οργανισμούς.

Στο άρθρο 28 γίνεται λόγος για την αποδοχή δωρεών.

Με την προτεινόμενη διάταξη καθίσταται δυνατή η άμεση αποδοχή δωρεών προς όφελος υπηρεσίας που έχει την ανάγκη χωρίς περιττό διοικητικό κόστος.

Το άρθρο 29 αφορά τη λειτουργία του Νομικού Συμβουλίου του Κράτους και συγκεκριμένα εισάγει τη δυνατότητα ανάθεσης υποθέσεων του Δημοσίου σε ιδιώτες δικηγόρους σε πολύ συγκεκριμένες και περιορισμένες περιπτώσεις ήσσονος σημασίας και με τη συνεχή παρακολούθηση της πορείας αυτών από τους λειτουργούς του Νομικού Συμβουλίου του Κράτους.

Στο άρθρο 31 περιλαμβάνονται διατάξεις που αφορούν τα ανασφάλιστα οχήματα μετά και την δοθείσα παράταση της ασφάλισης των οχημάτων μέχρι τις 14 Ιουλίου που πέρασε. Όσοι συμμορφώθηκαν και ασφάλισαν τα οχήματά τους απαλλάσσονται από το παράβολο και όσοι το πλήρωσαν επιστρέφεται το ποσό των 250 ευρώ που πλήρωσαν με την προϋπόθεση φυσικά να το έχουν ασφαλίσει εμπρόθεσμα.

Το κόστος για το Δημόσιο ανέρχεται, περίπου, στα 3,2 εκατομμύρια ευρώ και ειδικότερα για τα ανασφάλιστα οχήματα για όσους δεν συμμορφώθηκαν με τις ημερομηνίες, τα νέα παράβολα μειώνονται δραστικά.

Στο άρθρο 32 κυρώνεται η Συμφωνία μεταξύ Ελληνικού Δημοσίου και εφοπλιστικής κοινότητας για την παράταση για ένα ακόμα έτος, δηλαδή, για το 2018 της καταβολής της οικειοθελούς παροχής τους.

Με τα άρθρα 34 έως 44 επιχειρούνται τροποποιήσεις του υφιστάμενου νομοθετικού πλαισίου, ως προς το δημόσιο λογιστικό, το ενιαίο μισθολόγιο και τις δαπάνες μετακίνησης, με στόχο την ορθότερη και αποτελεσματικότερη εφαρμογή τους.

Με το άρθρο 45 επιδιώκει η διασφάλιση της πλήρους ανεξαρτησίας του Προέδρου του Δ.Σ. και του προσωπικού της ΕΛΣΤΑΤ, κατά την εκτέλεση των καθηκόντων τους. Αντίστοιχη διάταξη υπήρχε και στο άρθρο 18 του ν. 3959/11 για την Επιτροπή Ανταγωνισμού. Η διαφορά, σε σχέση με το προηγούμενο νόμο, που αφορούσε στην Επιτροπή Ανταγωνισμού, έγκειται στην πρόβλεψη ανώτατου ποσού για τις δικηγορικές αμοιβές, το οποίο βρίσκεται στο ταβάνι του εξαπλασίου των τιμών, που υπάρχει και αναφέρεται στον Κώδικα των δικηγόρων. Σε περίπτωση, έστω και μιας καταδίκης στην ίδια ποινική υπόθεση, τα καταβληθέντα ποσά, επιστρέφονται στο δημόσιο.

Στο άρθρο 46 καθορίζονται οι αποδοχές του προσωπικού της Εθνικής Υπηρεσίας Πληροφοριών και προβλέπεται η υπαγωγή τους στις διατάξεις του νέου μισθολογίου των δημοσίων υπαλλήλων. Επιπλέον, προβλέπεται η χορήγηση επιδόματος υψηλού βαθμού ευθύνης και ασφάλειας, το οποίο καθορίζεται με κοινή απόφαση των Υπουργών Εσωτερικών και Οικονομικών, καθώς και οι αποδοχές του Διοικητή και των Υποδιοικητών της ΕΥΠ.

Τέλος, στα άρθρα 47 και 48, γίνεται επικαιροποίηση και νέα διαμόρφωση του θεσμικού πλαισίου, που αφορά στο Συμβούλιο των Οικονομικών Εμπειρογνωμόνων, με στόχο τη διασφάλιση της απρόσκοπτης λειτουργίας τους.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Κύριε Υπουργέ, θέλω να σας ενημερώσω ότι συνάδελφοι από διάφορα κόμματα, με τους οποίους συμφώνησα και εγώ, έκαναν την παρατήρηση ότι ήρθε σήμερα τροπολογία για σοβαρά ζητήματα του Υπουργείου Οικονομίας, ενώ εχθές είχαμε καλέσει τους φορείς. Έχετε τη δυνατότητα να απαντήσετε και σε αυτό.

Το λόγο έχει ο κ. Παπαδημητρίου.

ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης): Η προτεινόμενη τροπολογία αποτελείται από τέσσερα άρθρα. Με το πρώτο άρθρο βελτιώνουμε τις διατάξεις για τις δημόσιες συμβάσεις, καταργούμε τα διοικητικά βάρη για εταιρείες και ταυτόχρονα απλοποιούν με τις διαχωριστικές διαδικασίες για τους συμμετέχοντες φορείς, αφενός με το να καταργούμε τα δικαιολογητικά συμμετοχής, για τις πολύ μικρής αξίας συμβάσεις, μέχρι 2.500 ευρώ, αφετέρου με το να επιτρέπεται η συμμετοχή των εταιριών στους διαγωνισμούς με την υπογραφή όλων των υπεύθυνων δηλώσεων, μόνο από το νόμιμο εκπρόσωπο και όχι απ' όλα τα μέλη του Δ.Σ..

Με το δεύτερο άρθρο τροποποιείται η σύνθεση της Διυπουργικής Επιτροπής Στρατηγικών Επενδύσεων. Μετά την έκδοση των προεδρικών διαταγμάτων 122, 124 και 125 του 2016, είναι απαραίτητη η επικαιροποίηση της σύνδεσης της ΔΕΣΕ, σύμφωνα με τη νεότερη κατανομή των υπουργικών χαρτοφυλακίων. Πέραν τούτου, η παρατηρηθείσα ανάγκη για ταχεία διεκπεραίωση του διοικητικού έργου της ΔΕΣΕ, υπό το ασαφές διαδικαστικό πλαίσιο, επιβάλλει την αναμόρφωση του διυπουργικού αυτού οργάνου, σε ένα νέο πιο ευέλικτο και αποτελεσματικό σχήμα.

Ειδικότερα, με την παρούσα τροπολογία επιχειρείται να αποσαφηνιστεί πλήρως η ισότιμη συμμετοχή όλων των συναρμόδιων Υπουργών, καθώς και του Υπουργού Επικράτειας, με αρμοδιότητα να συνδράμει τον Πρωθυπουργό για το συντονισμό, παρακολούθηση και έλεγχο της κυβερνητικής πολιτικής, που αφορά την προώθηση, επιτάχυνση και υλοποίηση επενδύσεων και να καθοριστούν τα διαδικαστικού τύπου καθήκοντα, δικαιώματα ψήφου, εισηγήσεως, εκάστου μέλους της ΔΕΣΕ, κατά τις συνεδριάσεις αυτής.

Εν τέλει, η εν λόγω τροπολογία συμβάλλει στον ευρύτερο εξορθολογισμό των διοικητικών διαδικασιών, με στόχο τη διαμόρφωση ενός φιλικότερου επενδυτικού περιβάλλοντος στη χώρα.

Με το τρίτο άρθρο καθορίζεται ο τρόπος διεξαγωγής των εκλογών των επιμελητηρίων, οι οποίες θα διεξαχθούν μεταξύ 1ης και 17ης Νοεμβρίου 2017. Η τροποποίηση του εκλογικού συστήματος για την ανάδειξη του Προέδρου και των μελών του Δ.Σ. των επιμελητηρίων, αποτελεί μέρος μιας ευρύτερης πρωτοβουλίας, για τον εκσυγχρονισμό του νομοθετικού πλαισίου, που διέπει το θεσμό. Πρόκειται για μια μεταρρύθμιση, η οποία είναι επιβεβλημένη, δεδομένων των προβλημάτων που έχουν συσσωρευτεί, αλλά και του ρόλου που μπορούν να διαδραματίσουν τα επιμελητήρια, στην οικοδόμηση ενός νέου βιώσιμου αναπτυξιακού προτύπου.

Η υλοποίηση αυτής της μεταρρύθμισης βασίστηκε σε μια μακρόχρονη διαδικασία αξιολόγησης της υφιστάμενης κατάστασης, συνεχούς διαλόγου με την επιμελητηριακή κοινότητα και εκπόνησης ενός ολοκληρωμένου νομοσχεδίου, το οποίο θα κατατεθεί προς ψήφιση στο αμέσως προσεχές διάστημα. Μέχρι τότε, εισάγονται διατάξεις, οι οποίες αποσκοπούν στην ομαλή διεξαγωγή των εκλογών στα επιμελητήρια, σύμφωνα με ένα σύστημα, το οποίο εκφράζει τους βασικούς άξονες της γενικότερης μεταρρύθμισης.

Τέλος, με το τέταρτο άρθρο επιδιώκεται η άμεση στελέχωση της Πανελλήνιας Έκθεσης Λαμίας, στην οποία αυτή τη στιγμή δεν υπηρετεί κανείς υπάλληλος, προκειμένου να προστατευτεί το δημόσιο συμφέρον και να διασφαλιστεί η λειτουργία του νομικού προσώπου.

Κύριε Πρόεδρε, θέλω να πω ότι η αλλαγή της εκλογικής διαδικασίας έχει συζητηθεί με την Κ.Ε.Ε.Ε. και με το Γενικό Γραμματέα Εμπορίου και έχει συμφωνηθεί.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει ο κ. Κουτσούκος.

ΙΩΑΝΝΗΣ ΚΟΥΤΣΟΥΚΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Κύριε Υπουργέ, μας είπατε ότι οι αλλαγές στην εκλογική νομοθεσία για τα επιμελητήρια έχουν συζητηθεί και έχουν συμφωνηθεί με τον κ. Μίχαλο, αν κατάλαβα καλά. Με την Κεντρική Ένωση Επιμελητηρίων δεν είπατε;

ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης): Ακριβώς.

ΙΩΑΝΝΗΣ ΚΟΥΤΣΟΥΚΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Επειδή εδώ είμαστε Κοινοβούλιο και κατά τη φάση επεξεργασίας των νομοσχεδίων, με βάση τον Κανονισμό και το Σύνταγμα, καλούνται οι φορείς να εκφέρουν γνώμη επί των νομοθετημάτων, έχετε αντιληφθεί ότι μ’ αυτή σας τη μεθόδευση στερήσατε από την Επιτροπή και το Ελληνικό Κοινοβούλιο τη δυνατότητα να διαβουλευθεί με τους ενδιαφερόμενους φορείς για να ξέρει επί της ουσίας την άποψή τους, πέρα από αυτά που μας λέτε εσείς ότι συμφωνήσατε;

Κύριε Υπουργέ, θέλω να μας απαντήσετε, εάν αυτή ήταν μία μετά μεθόδευση, που την κάνατε για να παρακάμψετε την Επιτροπή ή το κάνατε από κοινοβουλευτική απειρία, διότι προφανώς έχετε άλλες προσλαμβάνουσες παραστάσεις για τον τρόπο, που νομοθετούνται και παίρνονται αποφάσεις.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει ο κ. Βεσυρόπουλος.

ΑΠΟΣΤΟΛΟΣ ΒΕΣΥΡΟΠΟΥΛΟΣ (Εισηγητής της Ν.Δ.): Κύριε Υπουργέ, φέρνετε τροπολογία για τη διεξαγωγή των εκλογών των επιμελητηρίων. Με ποια διαβούλευση; Υπάρχει δυνατότητα να έρθουν οι φορείς, τα εμπορικά επιμελητήρια, για να καταθέσουν τις απόψεις τους; Σας καλώ να την αποσύρετε και να την εντάξετε σε νομοσχέδιο, το οποίο θα συζητηθεί με τη δέουσα κοινοβουλευτική διαδικασία.

Είναι απαράδεκτο αυτό που συμβαίνει, χθες είχαμε τους φορείς και φέρνετε εκπρόθεσμη τροπολογία. Έπρεπε τουλάχιστον να έρθει πριν τους φορείς.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το είπα και εγώ, κύριε Βεσυρόπουλε, νομίζω ότι είναι σαφές.

Το λόγο έχει ο κ. Παπαδημητρίου.

ΔΗΜΗΤΡΙΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης): Σας ευχαριστώ πολύ για τις ερωτήσεις και τα σχόλια.

Όπως σας ανέφερα, το νομοσχέδιο για τον εκσυγχρονισμό των επιμελητηρίων, θα κατατεθεί στη Βουλή αύριο ή την Παρασκευή. Μέσα σ' αυτό το νομοσχέδιο θα υπάρχει αυτό το άρθρο. Η αιτία που το φέρνουμε τώρα είναι, επειδή μας έχουν ενημερώσει, ότι το νομοσχέδιο για τα επιμελητήρια δεν θα ψηφιστεί πριν τις αρχές Σεπτεμβρίου. Χρειαζόμαστε, λοιπόν, το χρόνο, να δώσουμε στα επιμελητήρια τη δυνατότητα να αρχίσουν τη διαδικασία για τις εκλογές, που θα γίνουν τον Νοέμβριο.

ΑΠΟΣΤΟΛΟΣ ΒΕΣΥΡΟΠΟΥΛΟΣ (Εισηγητής της Ν.Δ.): Κύριε Υπουργέ, φέρτε το σ’ ένα άλλο νομοσχέδιο, να έρθουν οι φορείς εδώ, να έρθουν τα επιμελητήρια, να πουν την άποψή τους.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Κύριε Βεσυρόπουλε, ο Υπουργός είπε ότι το Υπουργείο Οικονομίας έχει ετοιμάσει νομοσχέδιο, το οποίο θα μπει το Σεπτέμβριο, γι' αυτό προτιμά να το φέρει τώρα, ως τροπολογία, προκειμένου τα επιμελητήρια να έχουν μπροστά τους όλο το χρόνο να προετοιμαστούν. Αυτή είναι μία εύλογη απάντηση.

ΙΩΑΝΝΗΣ ΚΟΥΤΣΟΥΚΟΣ (Ειδικός Αγορητής της Δημοκρατικής Συμπαράταξης, ΠΑΣΟΚ-ΔΗΜΑΡ): Κύριε Πρόεδρε, σας παρακαλώ πολύ να συνεννοηθείτε με τον Πρόεδρο της Βουλής, τον κ. Βούτση, έχει ξαναγίνει αυτό. Εγώ δέχομαι το σκεπτικό του κ. Υπουργού, ότι, επειδή δεν προλαβαίνει να συζητηθεί το νομοσχέδιο για τα Επιμελητήρια τώρα και θα συζητηθεί το Σεπτέμβρη, θέλει να είναι ψηφισμένο το εκλογικό σύστημα για να προετοιμαστούν. Αν και αυτό επί της ουσίας έχει τεράστιο πρόβλημα, γιατί το εκλογικό σύστημα συνδέεται με το ρόλο του Θεσμού και ούτω καθεξής. Εν πάση περιπτώσει όμως, αν η Κυβέρνηση κρίνει αυτή την αναγκαιότητα, παρακαλώ πολύ να συνεννοηθείτε εσείς με τον Πρόεδρο της Βουλής. Έχει ξαναγίνει αυτό, αυτή η τροπολογία να αποσυρθεί από το συγκεκριμένο νομοσχέδιο, έτσι και αλλιώς δεν είχε συνάφεια, και να ενταχθεί σε ένα από εκείνα που θα συζητηθούν μέσα στην επόμενη εβδομάδα που θα λειτουργεί η Βουλή, ώστε να γίνει δυνατή η ακρόαση των φορέων και η διαβούλευση με τα Επιμελητήρια.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Ο κ. Βεσυρόπουλος έχει το λόγο.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Ο κ. Βεσυρόπουλος έχει το λόγο.

ΑΠΟΣΤΟΛΟΣ ΒΕΣΥΡΟΠΟΥΛΟΣ (Εισηγητής της Νέας Δημοκρατίας): Κυρίες και κύριοι συνάδελφοι, θα επιδιώξω να είμαι όσο πιο σύντομος γίνεται στην ομιλία μου, επί των άρθρων του νομοσχεδίου.

Η Κυβέρνηση κατάφερε μαζί με τις διατάξεις, για την προσαρμογή μιας ευρωπαϊκής Οδηγίας που κινείται στο πλαίσιο της συνεργασίας και της ανταλλαγής πληροφοριών για την αντιμετώπιση φοροδιαφυγής, να φέρει άσχετες διατάξεις που θα μπορούσαν να είχαν ενταχθεί σε άλλα νομοσχέδια. Η προχειρότητα που χαρακτηρίζει την Κυβέρνηση στη διακυβέρνηση της χώρας, έχει μεταφερθεί και μάλιστα από την πρώτη μέρα στον τρόπο με τον οποίο νομοθετεί.

Σε ότι αφορά στα άρθρα 1 – 9 με τα οποία γίνεται η προσαρμογή στην Ελληνική Νομοθεσία της Οδηγίας 2016/881 του Συμβουλίου της 25ης Μαΐου 2016 για την τροποποίηση της Οδηγίας 2011/16/ΕΕ, η Νέα Δημοκρατία θα ψηφίσει θετικά. Συγκρίνετε κύριοι της Κυβερνητικής Πλειοψηφίας τη στάση μας αυτή με τη δική σας στάση, όταν συζητούσαμε την προσαρμογή στην Ελληνική Νομοθεσία ανάλογων Οδηγιών, για τη φορολογική συνεργασία και την ανταλλαγή πληροφοριών για την καταπολέμηση της φοροδιαφυγής. Επειδή ήμουν Εισηγητής, θυμάμαι πολύ καλά, τι αερολογίες ακούγονταν σε αυτή την Αίθουσα από κάποιους που δεν γνώριζαν, ούτε την έννοια του ευρωπαϊκού κεκτημένου, ούτε την εκπεφρασμένη βούληση των θεσμών της Ε.Ε. για τη συνεργασία και την ανταλλαγή πληροφοριών ανάμεσα στις φορολογικές αρχές των χωρών μελών της για την καταπολέμηση της φοροδιαφυγής.

Ο κ. Τσίπρας, μετά από ημέρες σιωπής, αναγνώρισε ως λάθος την τοποθέτηση του κ. Βαρουφάκη στο Υπουργείο Οικονομικών μιλώντας στο GUARDIAN. Είναι καιρός να έρθει στη Βουλή και να αναγνωρίσει και κάτι άλλο. Ότι αυτό το λάθος του, είχε ως κόστος 86 δισεκατομμύρια για την οικονομία, τον αφελληνισμό του Τραπεζικού Συστήματος, τα capital controls και 14,5 δισεκατομμύρια ευρώ μέτρα που πλήρωσαν οι πολίτες. Και να ζητήσει και μια συγνώμη από τους Έλληνες πολίτες.

Με το άρθρο 10, η Κυβέρνηση έρχεται να καλύψει την προχειρότητα με την οποία ενέταξε ορισμένα αγροτικά εφόδια και ζωοτροφές στον υψηλότερο συντελεστή ΦΠΑ. Είναι σαφές ότι θα ψηφίσουμε θετικά ως προς το άρθρο 10.

Το ίδιο ισχύει και για το άρθρο 11, που επαναπροσδιορίζει το όριο για τις κατασχέσεις στα 1250 ευρώ σε ότι αφορά στα ιδρύματα ηλεκτρονικού χρήματος. Μόνο που η συγκεκριμένη παρέμβαση, είναι αποσπασματική, αφού υπάρχει ένα μεγάλο έλλειμμα πολιτικών και μέτρων που θα εναθρρύνουν, θα ενισχύσουν και θα δώσουν ουσιαστικά κίνητρα για την αύξηση των ηλεκτρονικών συναλλαγών.

Σε ότι αφορά το άρθρο 12, υπάρχει θετική προδιάθεση από την πλευρά μας, αλλά, όπως είπα και στην ομιλία μου επί της αρχής, πρέπει να ενταχθούν στην εξαίρεση για την καταβολή του τέλους επιτηδεύματος οι υπό εκκαθάριση επιχειρήσεις, αλλά, και να υπάρξει νομοτεχνική βελτίωση για να ενταχθούν οι αγροτικές δραστηριότητες, όπως περιγράφονται στο νόμο 3874/2010. Σας ανέλυσα απόλυτα συγκεκριμένα το περιεχόμενο αυτής της νομοτεχνικής βελτίωσης στην ομιλία μου επί της αρχής.

Για το άρθρο 13 παρ. 1, η Νέα Δημοκρατία το αντιμετωπίζει θετικά. Ζητούμε όμως να ενταχθούν στη διάταξη αυτή και όσοι υπέστησαν ζημιές από το πρόσφατο σεισμό στη Κω. Ζήτησα επίσης σαφείς απαντήσεις για τα μέτρα στήριξης του Τουρισμού και της Τοπικής Οικονομίας του νησιού, αλλά απάντηση δεν πήρα. Θεωρώ όμως, ότι με τις διατάξεις της παραγράφου 2 του άρθρου 13, κινδυνεύουν να χάσουν την έκπτωση του ΕΝΦΙΑ, άνθρωποι με χαμηλό εισόδημα, έστω και αν κάνουν διορθωτική τροποποιητική δήλωση.

Θετικά αντιμετωπίζουμε και το άρθρο 14, αλλά η συγκεκριμένη διάταξη που προβλέπει ότι η καταβολή του φόρου εισοδήματος νομικών προσώπων και νομικών οντοτήτων, δεν μπορεί να εκτίνεται πέραν του ίδιου φορολογικού έτους. Δεν λύνει το πρόβλημα της συσσώρευσης, των υπέρμετρων και παράλογων φορολογικών επιβαρύνσεων για φυσικά και νομικά πρόσωπα.

 Αντίθετα με το άρθρο 16, ουσιαστικά παγιώνεται το πλαίσιο περιορισμών στην κίνηση κεφαλαίων που έχει όχι μόνο την υπογραφή της Κυβέρνησης ΣΥΡΙΖΑ ΑΝΕΛ, αλλά και τα δακτυλικά της αποτυπώματα. Χρειάζεται να σας θυμίσω, δηλώσεις Κυβερνητικών Στελεχών εδώ και δυο χρόνια που προανήγγειλαν άρση των περιορισμών της κίνησης κεφαλαίων.

Θετικά αντιμετωπίζουμε το άρθρο 17. Η Νέα Δημοκρατία, είναι δεδομένο ότι θα ψηφίσει τις διατάξεις των άρθρων 20 έως 24 με τις οποίες ρυθμίζονται ζητήματα εφαρμογής των Κανονισμών της Ευρωπαϊκής Επιτροπής 2016/1011.

 Θετικοί είμαστε απέναντι και στο άρθρο 25. Θετικοί είμαστε στο άρθρο 26 που παραχωρεί σε Δήμους δημόσια ακίνητα χωρίς αντάλλαγμα. Πρέπει, όμως, να αποσαφηνιστεί αν τα συγκεκριμένα ακίνητα τελούν σε δικαστική εκκρεμότητα ή ενδέχεται να υπόκεινται σε δικαστική διεκδίκηση από τρίτους. Η Κυβέρνηση, επίσης, οφείλει στα πλαίσια της ισονομίας, αλλά και της αξιοποίησης της δημόσιας περιουσίας, να απευθύνει μια ανοικτή πρόσκληση προς τους ΟΤΑ, προκειμένου να καταθέσουν προτάσεις για την αξιοποίηση ακινήτων του δημοσίου που διεκδικούν να περιέλθουν σε αυτούς.

Θετικά αντιμετωπίζουμε το άρθρο 27,όπως και το άρθρο 28, το οποίο απλοποιείται η διαδικασία αποδοχής δωρεών κινητών ή υπηρεσιών προς το δημόσιο αξίας μέχρι 40.000 ευρώ.

Για το άρθρο 29, θα μπορούσαμε να συμφωνήσουμε στην αύξηση του ανώτατου ορίου εισαγωγής στο νομικό συμβούλιο του Κράτους στα 40 χρόνια, αλλά, δεν μπορεί να παραμερίζονται τα απαιτούμενα προσόντα για αυτή τη θέση, αλλά και οι προϋποθέσεις που ίσχυαν μέχρι σήμερα. Συνεπώς, θα καταψηφίσουμε το συγκεκριμένο άρθρο.

Το άρθρο 30, περιλαμβάνει τεχνικού χαρακτήρα διατάξεις για τα ζητήματα που σχετίζονται με το κανονιστικό πλαίσιο του διεθνούς αεροδρομίου Αθηνών. Σε αυτό το άρθρο η ψήφο μας θα είναι θετική.

Είμαστε ευνοϊκά διακείμενοι και με το άρθρο 31, για το νέο τρόπο υπολογισμού των παραβόλων των ανασφάλιστων οχημάτων.

 Με το άρθρο 32, παρατείνεται για ένα επιπλέον χρόνο η οικειοθελής έκτακτη εισφορά των Ελλήνων Εφοπλιστών. Να υπενθυμίσω ότι με συμφωνία των δύο μερών, η διάταξη αυτή τέθηκε σε ισχύ το 2014 από τη Κυβέρνηση Σαμαρά και ο ΣΥΡΙΖΑ τότε την είχε καταψηφίσει. Τώρα όμως έρχεται να τη ψηφίζει.

Σε ότι αφορά στο άρθρο 33, ενώ θα μπορούσε να υπάρχει κοινός τόπος και συναντίληψη σχετικά με το νομικό πλαίσιο ειδικής εκκαθάρισης φορέων της Ελληνικής Δημόσιας Διοίκησης και τη θέσπιση «αμοιβής επιτυχίας» για το έργο του ειδικού εκκαθαριστή, προκύπτει ζήτημα με την αναδρομική ισχύ αυτών των διατάξεων για τη Μεταλλουργική Βιομηχανία Ηπείρου Α.Ε., χωρίς να υπάρχει κάποια σαφής απάντηση για αυτό από την Κυβέρνηση. Για το λόγο αυτό επιφυλασσόμαστε να τοποθετηθούμε στην Ολομέλεια.

Για το άρθρο 34, τοποθετήθηκα στην ομιλία μου επί της αρχής. Επίσης στο άρθρο 36 παρ. 6, δίνεται παράταση ενός χρόνου για την έκδοση του Προεδρικού Διατάγματος που θα καθορίζει το ύψος, τους όρους, τις προϋποθέσεις καταβολής των δαπανών μετακίνησης και αποζημίωσης εκπαίδευσης των στελεχών των Ενόπλων Δυνάμεων και Σωμάτων Ασφαλείας. Να σας υπενθυμίσω ότι στο νόμο 4336/2015 προβλεπόταν να εκδοθεί το Προεδρικό Διάταγμα εντός εννέα μηνών. Για να δοθεί νέα παράταση αργότερα με το νόμο 4430/2016, ενώ τώρα έχουμε την τρίτη παράταση για ένα χρόνο. Είναι σαφές ότι η Κυβέρνηση εμπαίζει με αυτό τον τρόπο τα στελέχη των Ενόπλων Δυνάμεων και των Σωμάτων Ασφαλείας.

Επιφυλασσόμαστε να τοποθετηθούμε τόσο για το άρθρο 37, όσο και για το άρθρο 38, που προβλέπει την κατάργηση υποχρεωτικής σύμπραξης του Υπουργού Οικονομικών για την έκδοση πλειάδες κανονιστικών και διοικητικών πράξεων. Αν και η διάταξη αυτή, εκ πρώτης όψεως επιδιώκει να δημιουργήσει συνθήκες ευελιξίας, θα κριθεί ως προς την αποτελεσματικότητά της στο πεδίο της μείωσης των δημοσίων δαπανών.

 Θετικά αντιμετωπίζουμε τα άρθρα 39 και 40, αλλά επιφυλασσόμαστε για το άρθρο 41, το οποίο δίνει τη δυνατότητα ένταξης στο Μητρώο Δημοσιονομικών Ελεγκτών και Υπαλλήλων Δευτεροβάθμιας Εκπαίδευσης. Η ένστασή μας έγκειται στο ότι δεν υπάρχει καμία αναφορά για τις διαδικασίες αξιολόγησης παρά μόνο η υπόμνηση, ότι το πλαίσιο διαμορφωθεί με Υπουργική Απόφαση. Με δεδομένες τις πρακτικές που ακολουθεί αυτή η Κυβέρνηση, δεν διασφαλίζεται από πουθενά, ότι η διαδικασία αυτή δεν θα συνδεθεί με πελατειακές λογικές βολέματος ημετέρων.

 Αντίθετα, είμαστε θετικά διακείμενοι στο άρθρο 42. Σε ότι αφορά στο άρθρο 43 ,επιφυλασσόμαστε αφού δεν είναι σαφές με την παράγραφο 2Α ποιους αφορά η συγκεκριμένη δαπάνη.

 Εμείς,θα καταψηφίσουμε τα άρθρα 47 και 48, με τα οποία επέρχονται τροποποιήσεις στο θεσμικό πλαίσιο λειτουργίας του Συμβουλίου Οικονομικών Εμπειρογνωμόνων και δημιουργούνται νέες οργανικές θέσεις ειδικού επιστημονικού προσωπικού στη μονάδα οικονομικής έρευνας και ανάλυσης, όπως επίσης και στο γραφείο επιχειρησιακής υποστήριξης σε μια εποχή που πρέπει να περιοριστούν οι δημόσιες δαπάνες.

Αναφορικά με το άρθρο 49, υπάρχει ζήτημα σχετικά με την κατά παρέκκλιση αναδρομική νομιμοποίηση δαπανών υπερωριακής απασχόλησης του Υπουργείου Οικονομικών, όπως επίσης και δαπανών κεντρικής διοίκησης για τις οποίες δεν τηρήθηκαν οι περί ανάληψης υποχρεώσεων διατάξεις και δαπάνες μισθοδοσίας υπαλλήλων αποσπασμένων στο Υπουργείο Οικονομικών. Το ερώτημα είναι, για ποιες περιπτώσεις πρόκειται και για ποιο λόγο δεν τηρήθηκαν οι νόμιμες διαδικασίες.

Για το άρθρο 50, είμαστε θετικά διακείμενοι, ενώ για το άρθρο 51 επιφυλασσόμαστε.

Κυρίες και κύριοι συνάδελφοι, σε αντίθεση με τις πρακτικές της σημερινής κυβερνητικής πλειοψηφίας όταν βρισκόταν στην αντιπολίτευση, η Ν.Δ. προσεγγίζει απόλυτα, εποικοδομητικά, δημιουργικά και συνθετικά την νομοθετική διαδικασία για όλα τα ζητήματα που τίθενται στο συγκεκριμένο νομοσχέδιο, αλλά και για τα άρθρα για τα οποία τέθηκαν συγκεκριμένες ενστάσεις από την πλευρά μας, επιφυλασσόμαστε να τοποθετηθούμε στην Ολομέλεια. Σας ευχαριστώ.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Ευχαριστώ τον κ. Βεσυρόπουλο. Τον λόγο έχει ο κ. Κουτσούκος από την Δημοκρατική Συμπαράταξη.

ΔΗΜΗΤΡΙΟΣ ΚΑΜΜΕΝΟΣ (Ειδικός Αγορητής των Ανεξάρτητων Ελλήνων): Με συγχωρείτε κ. Πρόεδρε και κ. Κουτσούκο. Επειδή έχω μια επείγουσα δουλειά, είμαι προσκεκλημένος του κ. Βούτση, θα μπορούσα να προηγηθώ, για δύο λεπτά, από τους συνάδελφους;

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Είπα, να συνεννοηθείτε μεταξύ σας. Δεν είναι θέμα Προέδρου. Τον λόγο έχει ο κ. Καμμένος.

ΔΗΜΗΤΡΙΟΣ ΚΑΜΜΕΝΟΣ (Ειδικός Αγορητής των Ανεξάρτητων Ελλήνων): Ευχαριστώ πολύ. Αναφορικά με το νομοσχέδιο, ότι είπα και στην προηγούμενη εισήγησή μου στην Επιτροπή ισχύει στο κατ’ άρθρο, ότι στηρίζουμε όλο το νομοσχέδιο, αλλά θα πρέπει να προσέξουμε δύο κομμάτια.

Ξεκαθάρισα σε ένα νομικό φίλο μου το θέμα της ΕΛ.ΣΤΑΤ. και του Γεωργίου. Είδα όλη τη λίστα των χρεώσεων των δικαστηρίων. Ο δικηγόρος που πήγα, είναι ένα πολύ μεγάλο νομικό γραφείο και φίλος μου, μου λέει ότι δεν είναι ξεκάθαρο. Εάν πάει σε ένα δικαστήριο, εάν μπορεί να ζητήσει επί έξι ή αν το επί έξι μαζεύεται, επί έξι παράβολα. Είδα όλα τα παράβολα στη λίστα, όπως ισχύει, γιατί δεν ήξερα των νομικών. Δηλαδή, εάν υπάρχει σε ένα δικαστήριο και έχει αγωγή 853 ευρώ, μήπως βρει κανένα παράθυρο ο οποιοσδήποτε και πει ότι εγώ το θέλω επί έξι, επειδή το λέει ο νόμος. Το πλαφόν έξι ανά Ειρηνοδικείο, Πρωτοδικείο, αγωγή -μου τα εξήγησαν, δεν είμαι νομικός- να το δούμε λίγο, για το ιστορικό και την εφορία, για να μην πει ο κόσμος ότι πληρώνει ο Έλληνας φορολογούμενος κάτι παραπάνω. Να το δούμε στην Ολομέλεια. Δεν κάνω παρατήρηση, απλώς να δούμε πως μπορούν να μαζευτούν αυτά, τα επί έξι και με ποιες προϋποθέσεις. Δηλαδή, ακόμα και οι νομικοί δεν ξέρουν να μου εξηγήσουν, δεν είναι ξεκάθαρο.

Από κει και πέρα, για τη φοροδιαφυγή και την φοραποφυγή, διαβάζοντας την Οδηγία θέλω να κάνω την εξής παρατήρηση. Όπως είπε και ο κ. Κουτσούκος και θα τον βοηθήσω, γιατί έχω το αγγλικό κείμενο της Οδηγίας και το διάβασα χθες, οι ρήτρες που βάζουμε, τα δέκα χιλιάρικα ή ό,τι βάζουμε, είναι στη δικαιοδοσία του κάθε Κράτους. Αυτό θα μπορούσε να είναι 100, 500, 300, ανάλογα με το πως κρίνει η φορολογική δικαιοσύνη κάθε χώρας. Είναι το άρθρο 25α, στη σελίδα 146, 12. Οπότε, εφόσον επαφίεται στο Κράτος και στην κυριαρχία του να πει ότι, εάν μια ελληνική πολυεθνική, ξένη πολυεθνική δίνει διαφορετική φορολογική έδρα για να αποκρύψει φορολογητέο εισόδημα από τις ελληνικές αρχές, τότε, νομίζω ότι πρέπει να δούμε ότι το πρόστιμο των 10.000 ευρώ σε εταιρείες εκατοντάδων εκατομμυρίων, οι οποίες είναι εισηγμένες σε πολλά χρηματιστήρια στην Ευρώπη, στην Ελλάδα, στη Νέα Υόρκη αλλά και οπουδήποτε είναι ελάχιστο και δεν θα είναι πρόβλημα για κάποιον να πληρώσει 10.000 ευρώ, τα οποία είναι μισθοδοσία τριών υπαλλήλων από τους 500 που μπορεί να έχει μόνο στην Ελλάδα. Να το δούμε αυτό το ζήτημα.

Επίσης, είπα σε μια παρατήρησή μου, εάν το πιάσουμε με την «κατσίκα στην πλάτη», αυτό είναι για «no reporting», δηλαδή, ότι δεν μας δίνει την ανάλυση, όπως λέει εδώ πέρα. Δεν συμπληρώνει τον πίνακα για το που φορολογείται το πρόστιμο. Εάν το πιάσουμε ότι φοροποφεύγει και χρησιμοποιεί έναν φορολογικό παράδεισο, ποιο είναι το πέναλτι; Αυτό, επίσης, δεν είναι ξεκάθαρο. Δεν είναι για το νομοσχέδιο, απλώς το λέω εκ περισσού για να το έχει υπόψη της η φορολογική δικαιοσύνη. Δεν είναι ξεκάθαρο και στην Οδηγία, πως ξεκαθαρίζεται η φορολογική έδρα. Είναι στο «tax restrictions» στο 1.1, πίσω στην προτελευταία σελίδα, στην πρώτη στήλη. Επειδή είναι πολύ μπερδεμένο το δίκτυ των φορολογικών δικαιοδοσιών, ειδικά στις πολυεθνικές, να είμαστε ξεκάθαροι και με τη βοήθεια ειδικών συμβούλων αλλά και με την Ε.Ε., να ξέρουμε εάν η φορολογική έδρα θα είναι εκεί που έχει εμπορική δραστηριότητα ή εκεί που είναι η κατοικία. Αυτό θα πρέπει να το δηλώσει κάποιος, διότι αυτό είναι το σημαντικό.

Για να γνωρίζουμε και για τα πρακτικά, το 2015 οι 20 μεγαλύτερες τράπεζες στην Ευρώπη, το 25% των κερδών τους έφυγε εκτός των χωρών που κάνανε δραστηριότητα και που πήγαν; Όχι στα Cook Islands, πήγαν στην Ολλανδία, στην Ιρλανδία και στο Λουξεμβούργο. Αυτά τα στοιχεία τα έχει η Ε.Ε.. Δεν ήρθαν στην Ελλάδα. Άρα αυτό είναι ένα ζήτημα που πρέπει να το λύσει και η Ευρώπη και αυτό, όπως καταλαβαίνουμε όλοι, δεν θα λυθεί εύκολα. Κάνουμε τη νομοθεσία, να την δούμε, αλλά πρέπει να είμαστε ανταγωνιστικοί για να βοηθήσουμε εμείς την Ελλάδα, τους μικρομεσαίους μας, να μην έχουν ανταγωνιστικό μειονέκτημα λόγω υψηλής φορολογίας και οι μεγάλοι να φοροαποφεύγουν και φοροδιαφεύγουν νόμιμα μέσα στην Ευρωπαϊκή Ένωση, όπως λένε και τα χαρτιά που έχω μπροστά μου και θα τα καταθέσω στην Ολομέλεια.

Κατά τα άλλα, υπερψηφίζουμε το σύνολο των άρθρων και τις τροπολογίες. Ευχαριστώ πολύ και τους συναδέλφους.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Χρήστος Αντωνίου, Ευαγγελία (Βάλια) Βαγιωνάκη, Γεώργιος Πάλλης, Δημήτρης Γάκης, Στάθης Γιαννακίδης, Γιάννης Γκιόλας, Γιώργος Δημαράς, Μαρία Θελερίτη, Αφροδίτη Θεοπεφτάτου, Γιάννης Θεωνάς, Κατερίνα Ιγγλέζη, Χρήστος Καραγιαννίδης, Χρήστος Μαντάς, Δημήτριος Μάρδας, Αθανάσιος Μιχελής, Γιάννης Μιχελογιαννάκης, Μάκης Μπαλαούρας, Κωνσταντίνος Μπάρκας, Χρήστος Μπγιάλας, Μάρκος Μπόλαρης, Κώστας Παυλίδης, Αναστάσιος Πρατσόλης, Γιάννης Σηφάκης, Νίκος Συρμαλένιος, Αλέξανδρος Τριανταφυλλίδης, Απόστολος Βεσυρόπουλος, Γεώργιος Βλάχος, Βασίλειος Γιόγιακας, Θεόδωρος Καράογλου, Γεώργιος Καρασμάνης, Χρήστος Σταϊκούρας, Δημήτριος Σταμάτης, Ιωάννης Τραγάκης, Κωνσταντίνος Τσιάρας, Θεόδωρος Φορτσάκης, Γεώργιος Αρβανιτίδης, Ιωάννης Κουτσούκος, Ιωάννης Μανιάτης, Γεώργιος Γερμενής, Κωνσταντίνος Μπαρμπαρούσης, Ηλίας Παναγιώταρος, Κωνσταντίνος Στεργίου, Νικόλαος Καραθανασόπουλος, Εμμανουήλ Συντυχάκης, Δημήτρης Καμμένος, Δημήτριος Καβαδέλλας, Γεώργιος Κατσιαντώνης, Γεώργιος Αμυράς, Σπυρίδων Δανέλλης και Νικόλαος Νικολόπουλος.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Ευχαριστώ και εγώ τον κ. Καμμένο. Τον λόγο έχει ο κ. Κουτσούκος.

ΙΩΑΝΝΗΣ ΚΟΥΤΣΟΥΚΟΣ (Ειδικός Αγορητής της Δημοκρατικής Συμπαράταξης - ΠΑ.ΣΟ.Κ.-ΔΗΜ.ΑΡ.): Ευχαριστώ, κ. Πρόεδρε. Κατά πάγια πρακτική για το σύνολο των άρθρων και τις τροπολογίες, πολύ δε περισσότερο για τις τροπολογίες για τις οποίες ενημερωθήκαμε σήμερα και έχουν αυτά τα χαρακτηριστικά, θα τοποθετηθούμε στην Ολομέλεια.

Θέλω, λοιπόν, να κάνω τις παρατηρήσεις μου στα άρθρα του νομοσχεδίου ως εξής.

Για τα άρθρα 1 έως 9, που αφορούν την εφαρμογή της Οδηγίας και έθεσα την ένσταση του άρθρου 7, για το ύψος των προστίμων, καθώς η τεκμηρίωση που έχει η αιτιολογική έκθεση δεν είναι καθόλου σωστή. Κατά συνέπεια, στα άρθρα που αφορούν την Οδηγία θα είμαστε θετικοί με εξαίρεση το άρθρο 7, εκτός εάν το διορθώσει η Κυβέρνηση.

Για το άρθρο 10, που αφορά διόρθωση των ημαρτημένων στο Φ.Π.Α, προφανώς θα είμαστε θετικοί. Είναι φανερό ότι, τώρα που η Ελλάδα μπαίνει στην κανονικότητα και έρχεται η ανάπτυξη, στα μπουζούκια δεν μπορούμε να πετάμε γλάστρες, πρέπει να πετάμε άνθη και πρέπει να είναι στο χαμηλό συντελεστή. Το καταλάβατε αυτό, κ. Πρόεδρε, έτσι;

Στο άρθρο 11, νομίζω ότι η Κυβέρνησή πρέπει να επαναφέρει το ακατάσχετο των 1.500 ευρώ, όπως ήταν στην αρχή. Μια και είναι και ο παριστάμενος Υπουργός Ανάπτυξης και το ακατάσχετο του επαγγελματικού λογαριασμού με δεδομένο ότι, τώρα που λήγει η προθεσμία για την τοποθέτηση των POS, πάρα πολλοί επαγγελματίες θα βρεθούν δέσμιοι της κατάσχεσης των ημερήσιων εισπράξεών τους.

Για το άρθρο 13, νομίζω ότι η Κυβέρνηση πρέπει να κάνει τροποποίηση και να προσθέσει και την Κω στην απαλλαγή από τον ΕΝΦΙΑ. Το έκανε; Το λέμε και εμείς, την παροτρύνουμε, έτσι ώστε να είναι καθαρό το τοπίο, εφόσον είναι καταγεγραμμένες οι ζημιές του σεισμού στην Κω.

Τώρα, υπάρχει ένα θέμα με το άρθρο 16, της, προς δόξας και τιμή, Πράξης Νομοθετικού Περιεχομένου για τα capital control. Προφανώς, η ρύθμιση αυτή για τη σύνθεση της Επιτροπής Έγκρισης βελτιώνει τη διαδικασία των τραπεζικών συναλλαγών, αλλά είναι σαν την παροιμία «να σε κάψω Γιάννη, να σε αλείψω λάδι».

Σε ό,τι αφορά τις διατάξεις που αφορούν τις νέες αρμοδιότητες της Επιτροπής Κεφαλαιαγοράς, δηλαδή, των άρθρων 20 έως 24, για τα οποία είχαμε και χθες τη δυνατότητα να έχουμε εδώ τον Πρόεδρο της Επιτροπής Κεφαλαιαγοράς, προφανώς είμαστε θετικοί. Απλά έχουμε την επιφύλαξη, στην οποία είδα ότι συμφώνησε και ο Πρόεδρος της Επιτροπής Κεφαλαιαγοράς, κατά πόσο η οργανωτική της δομή, η στελέχωσή της, η υλικοτεχνική της υποδομή και το ανθρώπινο δυναμικό, είναι σε θέση να ανταποκριθούν στα νέα καθήκοντά, αφού έχει και άλλα.

Θέλω να σταματήσω στο άρθρο 26. Είδαμε ότι στο προηγούμενο νομοσχέδιο η Κυβέρνηση παραχώρησε 9 ακίνητα σε φορείς της Τοπικής Αυτοδιοίκησης. Είχα καταθέσει τότε, κ. Πρόεδρε, την τροπολογία για το ακίνητο της Κουρούτας και η κυρία Υπουργός είχε πει ότι δεν είχε αίτημα του Δήμου. Τώρα, που έχει αίτημα του Δήμου, θα την ξανά καταθέσω την τροπολογία για να δούμε εάν θα την κάνουμε αποδεκτή. Έχω και συνήγορο τον κ. Τσακαλώτο, ο οποίος την επισκέφθηκε πρόσφατα την Κουρούτα.

Το θέμα κυρία Υπουργέ είναι το εξής. Πάνω στον πανικό σας ότι οι τοπικές κοινωνίες αποξενώνονται από τα ακίνητα του Δημοσίου, επειδή περνάνε στο Υπερταμείο, κάνετε αποσπασματικές κινήσεις ρουσφετολογικού χαρακτήρα, ενώ πρέπει να έχετε ένα σχέδιο.

Εμείς συμφωνούμε να μεταφερθούν τα ακίνητα του δημοσίου στις περιφέρειες ή στους δήμους, καθώς είναι αναξιοποίητα –λαλούν κουκουβάγιες- αλλά αυτό θέλει ένα σχέδιο. Όχι αποσπασματικά και ως έτυχε σε κάθε νομοσχέδιο 7-8 ή 10 ακίνητα.

H βασική μου παρατήρηση τώρα στο άρθρο, είναι η εξής, για να δούμε εάν παίζετε και εδώ παιχνίδια. Το παραλιακό μέτωπο εκχωρήθηκε στην Περιφέρεια Αττικής. Ο περιβάλλων χώρος του ΣΕΦ είναι στην ευθύνη της Γενικής Γραμματείας η οποία ελέγχει το νομικό πρόσωπο που έχει την ευθύνη της διοίκησης του Σταδίου Ειρήνης και Φιλίας και είναι μια κατάσταση απαράδεκτη. Θα το δώσετε πάλι στη Γενική Γραμματεία να συνεχίσει την ίδια απαράδεκτη κατάσταση; Πρέπει να το δώσετε στο Δήμο του Πειραιά και στην Περιφέρεια, με προγραμματική σύμβαση, να το αξιοποιήσουν. Εσείς τώρα τι κάνετε; Το δίνετε στη Γενική Γραμματεία, για να το δώσει η Γενική Γραμματεία μετά με μια άλλη διαδικασία προφανώς, γιατί δεν έχει τους μηχανισμούς να το αξιοποιήσει. Όταν κάνετε μια ρύθμιση, να την κάνετε σωστά και να είσαστε οργανωμένοι.

Για τις δωρεές του άρθρου 28, μέχρι 40.000 €. Εμείς θα συμφωνήσουμε. Απλώς, να θυμίσουμε τις λοιδορίες τότε του ΣΥΡΙΖΑ όταν νομιμοποιήθηκε αυτή η διαδικασία, επειδή κάποιοι ιδιώτες ένιωθαν την υποχρέωση να καλύψουν ανάγκες ορισμένων υπηρεσιών, είτε ήταν η Πυροσβεστική που δεν είχε λάστιχα είτε ήταν η Αστυνομία που δεν μπορούσε να επισκευάσει τα αυτοκίνητα και ούτω καθεξής.

Για τις διατάξεις του άρθρου 29 που αφορά το Νομικό Συμβούλιο του Κράτους, έκανα χθες μια παρατήρηση. Δεν είμαστε αντίθετοι με μια ευέλικτη διαδικασία να καλύπτονται οι ανάγκες που δεν μπορεί να καλύψει το Νομικό Συμβούλιο του Κράτους, επειδή δεν έχει παραρτήματα παντού στα ειρηνοδικεία και ούτω καθεξής, αλλά εκεί που έχει, μήπως πρέπει να δούμε το κόστος και το όφελος μιας τέτοιας διαδικασίας; Δηλαδή, τι θα μας κοστίσουν οι δικηγόροι και τι θα μας κόστιζε η στελέχωση του Νομικού Συμβουλίου του Κράτους; Επ’ αυτού –το έθεσα και χθες- δεν έχω πάρει καμία απάντηση.

Νομίζω ότι στο άρθρο 31 κάνει έναν εξορθολογισμό των ποινών στα λεγόμενα παράβολα των ανασφάλιστων οχημάτων η Κυβέρνηση. Εκείνο, όμως, που αιωρείται, κύρια Υπουργέ στην αγορά είναι ότι υπάρχει άτυπη παράταση της προθεσμίας. Με δεδομένο ότι η υπουργική απόφαση λέει ότι η διασταύρωση θα γίνει για τα οχήματα, όπως είναι καταγεγραμμένα στα μητρώα μετά τις 14 Ιουλίου, υπάρχει μια αίσθηση και πρέπει μια και έχετε αυτή τη διάταξη, να το ξεκαθαρίσετε. Θα ισχύσει το 14 ή θα δώσετε παράταση; Γιατί και ο κ. Φάμελλος μας έλεγε ότι δεν θα δώσει παράταση για τους δασικούς χάρτες και χθες το βράδυ κατέθεσε τροπολογία.

Για τη ναυτιλιακή κοινότητα, εμείς θα είμαστε σύμφωνοι στην παράταση της σύμβασης και χαιρόμαστε που η Κυβέρνηση της Αριστεράς επιτέλους αποφάσισε να συνδιαλλαγεί δημιουργικά με την ναυτιλιακή κοινότητα.

Για το άρθρο 34, που αφορά το δημόσιο λογιστικό, έκανα μια ερώτηση. Δεν πήρα απάντηση. Φαίνεται ότι είναι αναγκαίες τροποποιήσεις που προκύπτουν, μέσα από προτάσεις, της υπηρεσίας.

Για το άρθρο 35 που αφορά το μισθολόγιο της ΕΥΠ, υπάρχει ένα θέμα, το οποίο συνδέεται με δύο πράγματα. Το ένα είναι το ανθυγιεινό ορισμένων κατηγοριών υπαλλήλων. Δεν μπορεί στο υπόλοιπο δημόσιο το ανθυγιεινό να είναι πενταπλάσιο από το ανθυγιεινό ορισμένων κατηγοριών υπαλλήλων της ΕΥΠ που ξέρει κάθε φορά ο διοικητής σε ποιους το δίνει και, εν πάση περιπτώσει, αφού έχουμε εμπιστοσύνη στο διοικητή για να καθορίζει και το επίπεδο του υπολοίπου επιδόματος της επικινδυνότητας, πρέπει να του δείξουμε εμπιστοσύνη και για το ανθυγιεινό. Σε ό,τι, όμως, αφορά το επίδομα της επικινδυνότητας, νομίζω ότι οι προηγούμενες διατάξεις το όριζαν ως ποσοστό του βασικού μισθού. Άρα, αφού η Κυβέρνηση θέλει να διατηρήσει προς προστασία των «πρακτόρων» μας τη μη δημοσίευση των αποφάσεων, τουλάχιστον να ορίσει στο νομοθέτημα εδώ το ποσοστό επί του βασικού μισθού. Δηλαδή, να μην είναι όλο στη διακριτική ευχέρεια αυτού που θα υπογράψει.

Έκανα μια παρατήρηση χθες για το άρθρο 43 και δεν έχω πάρει απάντηση. Δηλαδή, γιατί πρέπει να επαναφέρουμε τη ρύθμιση που ο Υπουργός Οικονομικών πρέπει να βάλει την υπογραφή του, όταν υπάρχουν μη μισθολογικές παροχές πάνω από 5000 €; Είναι καινούργια μνημονιακή; Γιατί ξέρω ότι υπήρχε σε προηγούμενη διάταξη.

Για το άρθρο 45 που αφορά, είναι φωτογραφία του κ. Γεωργίου. Μπορεί ο κ. Χουλιαράκης χθες να μας την επένδυσε με έναν τρόπο, σε ό,τι αφορά την Επιτροπή Ανταγωνισμού και ορθώς υπήρχε αυτή η δυνατότητα στην Επιτροπή Ανταγωνισμού, διότι φαντάζεστε ότι τα συμφέροντα εκεί είναι πολλών εκατομμυρίων και δισεκατομμυρίων και έπρεπε να έχει μια προστασία ο Πρόεδρος της Επιτροπής Ανταγωνισμού. Για τον Πρόεδρο της ΕΛΣΤΑΤ δεν είχε προκύψει ποτέ τέτοιο θέμα, πλην της περιπέτειας, στην οποία περιέπεσε ο κ. Γεωργίου, επειδή οι κάθε είδους «ψεκασμένοι» στην Ελλάδα που έκαναν πολιτικές καριέρες, φτιάξανε κόμματα και κυβερνάνε σήμερα τον τόπο, θεωρούσαν ότι ο κ. Γεωργίου έκανε με διαταγή του Παπανδρέου το έλλειμμα 35 δισ., για να μπούμε στα μνημόνια και φυσικά αναγκάζεται τώρα η Κυβέρνηση να βάλει την ουρά στα σκέλια, φέρνοντας μια φωτογραφική διάταξη. Θα την υπερψηφίσουμε, αλλά θα τονίσουμε το λόγο για τον οποίο αυτή η διάταξη έρχεται εδώ, πέρα από τα θεωρητικά μας είπε ο κ. Χουλιαράκης.

Για τα υπόλοιπα θα αναφερθώ στην Ολομέλεια, με την επιφύλαξη όπως σας είπα για τα άρθρα.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Ευχαριστούμε τον κ. Κουτσούκο.

Το λόγο έχει ο κ. Γερμενής.

ΓΕΩΡΓΙΟΣ ΓΕΡΜΕΝΗΣ (Ειδικός Αγορητής του Λαϊκού Συνδέσμου – Χρυσή Αυγή): Ευχαριστώ, κύριε Πρόεδρε.

Θα ξεκινήσω λέγοντας ότι στην ομιλία που έκανα προχθές, εσείς σαν Πρόεδρος σχολιάσατε ότι κάποια από τα άρθρα που είπα δεν έχουν αυτή την ανάλυση που εγώ θεώρησα ότι είναι σωστή. Εσείς σαν Προεδρείο δεν έχετε δικαίωμα να σχολιάζετε τον ομιλητή, το Βουλευτή εδώ μέσα, οποιαδήποτε και αν είναι η θέση αυτού. Εσείς είσαστε σαν Πρόεδρος, να διευθύνετε την Επιτροπή και αν είναι κάτι λάθος, εδώ είναι ο Υπουργός, να το σχολιάσει.

Συγκεκριμένα, αν δεν κάνω λάθος -εδώ μπορείτε να με διορθώσετε- είχα πει για τις αποδοχές του Συμβουλίου Οικονομικών Εμπειρογνωμόνων, που είχα πει τότε ότι κυμαίνεται λίγο πάνω από 200.000 €. Εδώ ναι, θα μπορούσατε να με διορθώσετε, γιατί αυτά που θα παίρνουν οι εμπειρογνώμονες - έτσι τελείωσα την ομιλία μου χθες- γράφει στην αιτιολογική έκθεση του Γενικού Λογιστηρίου του Κράτους στο άρθρο 47 λέει «Η ετήσια δαπάνη από την αύξηση των θέσεων προσωπικού και την οργανωτική αναδιάρθρωση του Συμβουλίου Οικονομικών Εμπειρογνωμόνων (ΣΟΕ), το ύψος της οποίας εκτιμάται στο ποσό των 272,5 χιλιάδων ευρώ περίπου» και εσείς είχατε πει ότι δεν είναι ακριβώς έτσι όπως τα λέτε. Καλό είναι να διαβάζουμε τα νομοσχέδια. Εμείς καθόμαστε να τα διαβάζουμε και αν είναι κάποιο λάθος, ας το κρίνει ο Υπουργός και εδώ είμαστε να απαντήσει στους Βουλευτές.

Από κει και πέρα, για να προχωρήσετε να μην εξαντλώ το χρόνο, γιατί σε 7 λεπτά δεν μπορούμε να αναλύσουμε τα 52 άρθρα, θα πω ότι εμείς είπαμε ότι επί της αρχής είμαστε κατά και επί των περισσότερων άρθρων.

Από κει και πέρα θα μείνουμε σε κάποια άρθρα που είτε συμφωνούμε είτε δηλώνουμε παρών, όπως είναι το άρθρο 10, όπου μεταφέρονται στο μειωμένο συντελεστή Φ.Π.Α., από τον υψηλό στο οποίο βρίσκονταν έως τώρα τα δρεπτά άνθη και κατηγορίες αγροεφοδίων, οι οποίες έως τώρα δεν είχαν υπαχθεί στο μειωμένο συντελεστή, όπως είναι οι σπόροι ηλιοτροπίου και οι σύνθετες ζωοτροφές και εμείς λέμε ότι οτιδήποτε κινείται προς την κατεύθυνση μείωσης του Φ.Π.Α. σε προϊόντα σχετιζόμενα με την πρωτογενή παραγωγή, πρέπει να αντιμετωπίζονται θετικά, έστω και αν οι συγκεκριμένες ρυθμίσεις αποτελούν απλώς ανεπαρκή ημίμετρα σε μια εποχή, κατά την οποία οι αγρότες έχουν εξαθλιωθεί οικονομικά, από την υπερφορολόγηση και την ακρίβεια. Εδώ η Χρυσή Αυγή είναι υπέρ.

Στο άρθρο 11, που ρυθμίζονται τα θέματα για την είσπραξη δημοσίων εσόδων και διευρύνεται το πεδίο εφαρμογής κατασχέσεων εις χείρας τρίτων, εκτός από τα πιστωτικά ιδρύματα και τα λοιπά ιδρύματα ηλεκτρονικού χρήματος με αντίστοιχη επέκταση του αφορολόγητου. Η επέκταση στο πεδίο εφαρμογής των κατασχέσεων είναι αμφίβολο, αν θα επιφέρει αύξηση των δημοσίων εσόδων, εφόσον η φοροδοτική ικανότητα των φορολογουμένων βαίνει συνεχώς μειωμένη. Το μέτρο της επέκτασης του ακατάσχετου που εισάγεται με την προτεινόμενη διάταξη κινείται προς τη σωστή κατεύθυνση και να θυμίσουμε εδώ, ότι στην αρχή ήταν στα 1500 €, μετά το πήγατε στα 1000 €, είδατε ότι δεν μπορεί να βγει και το πήγατε στα 1250 €. Έστω και εδώ εμείς είμαστε παρών σε αυτό, παρόλο που θα θέλαμε να επανέλθει πάλι στην αρχική του θέση που ήταν στα 1500 € μηνιαίως.

Στο άρθρο 13, απαλλάσσονται από τη χρέωση καταβολής ΕΝΦΙΑ για τα έτη 2017, 2018 τα ακίνητα στη Λέσβο, τα οποία αποδεδειγμένα έχουν υποστεί ζημιές από τον πρόσφατο σεισμό στις 12 Ιουνίου 2017. Αν η Κυβέρνηση εδώ χορηγούσε στους σεισμόπληκτους μόνο μέρους των παροχών, που αφειδώς προσφέρει στους λαθρομετανάστες ανά την επικράτεια, τα προβλήματα των πληγέντων συμπατριωτών μας θα είχαν λυθεί άμεσα. Η προτεινόμενη απαλλαγή από τον ΕΝΦΙΑ, θα αποτελέσει απλά ένα ημίμετρο για τους σεισμόπληκτους, εφόσον δεν συνοδεύει με ουσιαστικά μέτρα στήριξης και ενίσχυσης τόσο άμεσα, όσο και μακροπρόθεσμα. Παρά ταύτα κινείται στη σωστή κατεύθυνση.

Ανάλογη πρόβλεψη πρέπει να υπάρξει και για τους σεισμόπληκτους στην Κω. Μια καλή λύση θα ήταν, να δοθούν άμεσα τους δοκιμαζόμενους συμπολίτες μας χωρίς διατυπώσεις και με πλήρη κάλυψη όλων των σχετικών εξόδων και ενοικίων από το κράτος διαμερίσματα, αντίστοιχα με αυτά που χαρίζονται στην ουσία τους λαθρομετανάστες υπό τις ευλογίες της πολιτείας. Και εδώ είμαστε υπέρ.

Στο άρθρο 26, που παραχωρούνται ακίνητα ιδιοκτησίας στους δημόσιους φορείς του δημοσίου και της τοπικής αυτοδιοίκησης προς κάλυψη των στεγαστικών λειτουργικών και άλλων αναγκών τους οι παραχωρήσεις αυτές κινούνται προς τη σωστή κατεύθυνση, μόνον εφόσον πραγματοποιηθούν υπό συνθήκες διαφάνειας και διασφαλιστεί ο αναγκαίος έλεγχος εκ μέρους του δημοσίου, ώστε τα κτίρια αυτά να χρησιμοποιηθούν για τους σκοπούς για τους οποίους παραχωρήθηκαν. Είναι σημαντικό να ακουστεί η άποψη των εκπροσώπων των φορέων των τοπικών κοινωνιών ανά περίπτωση για τα προτεινόμενα προς παραχώρηση κατά περίπτωση κτίρια. Εδώ είμαστε παρών.

Στο άρθρο 28, ρυθμίζονται θέματα δωρεάν υπέρ του δημοσίου, για την κάλυψη λειτουργικών αναγκών συγκεκριμένων δημοσίων υπηρεσιών και προβλέπεται η σύσταση Μητρώου δωρεών σε κάθε Υπουργείο. Οι δωρεές γίνονται αποδεκτές με απλή Υπουργική Απόφαση, εφόσον δεν υπερβαίνει το ποσό των 40.000 €.

Πρόκειται για την απόλυτη ομολογία ανικανότητας της Κυβέρνησης, εφ' όσον εναποθέτει στην καλή διάθεση ιδιωτών την κάλυψη αναγκών τις οποίες αδυνατεί να καλύψει η ίδια. Παρά ταύτα η δυνατότητα ενίσχυσης από δωρητές υπηρεσιών κρίσιμων για την ασφάλεια της χώρας στις οποίες η Κυβέρνηση έχει εγκαταλείψει στην τύχη τους, όπως είναι το Λιμενικό Σώμα, η Πυροσβεστική, η Ελληνική Αστυνομία θα μπορούσε, να αποτελέσει μια λύση, έστω και προσωρινή. Εδώ είμαστε παρών.

Στο άρθρο 31, ρυθμίζονται θέματα, σχετικά με το ύψος του παράβολο των ανασφάλιστων οχημάτων. εδώ είναι όλος ο χειρισμός του θέματος από την Κυβέρνηση -το προηγούμενο χρονικό διάστημα αποδεικνύει την ανικανότητα του κρατικού μηχανισμού- να αποκτήσει μια στοιχειώδη διαδικτυακή διασύνδεση και ανταλλαγή πληροφοριών και στοιχείων μεταξύ των δημοσίων υπηρεσιών, ώστε να μη δημιουργούνται τραγελαφικές καταστάσεις και ταλαιπωρούνται οι πολίτες αναίτια και μόνον, επειδή δεν μπορούν οι αρμόδιοι φορείς να επικαιρωποιήσουν τα στοιχεία τα οποία έχουν στη διάθεσή τους.

Εδώ δεν το συζητάμε, είμαστε υπέρ.

Το άρθρο 32, κυρώνεται το σχετικό μεταξύ Ελληνικού Δημοσίου Ναυτιλιακής κοινότητας και επεκτείνεται για ένα επιπλέον έτος η οικειοθελής παροχή των Ελλήνων εφοπλιστών για το έτος 2018 παράλληλα με τις ισχύουσες φορολογικές υποχρεώσεις, που πηγάζουν με τη φορολογία πλοίων στα πλοία με ελληνική και ξένη σημαία.

Όπως αναφέρθηκε και στην αντίστοιχη ανάλυση του άρθρου 28, περί των δωρεών προς το δημόσιο, θα πρέπει η οποιαδήποτε συνεισφορά τρίτων προσώπων και φορέων προς το δημόσιο και τις κρατικές ανάγκες, να υφίσταται μόνο συμπληρωματικά υπό-βοηθητικά και να μην αντικαθιστά ένα κρατικό μηχανισμό ανίκανο να εκτελέσει το ρόλο του.

Απαραίτητη, επίσης, προϋπόθεση είναι η ως άνω οικειοθελής παροχή της ναυτιλιακής κοινότητας των Ελλήνων εφοπλιστών, να μην εξαρτάται από οποιονδήποτε αντιπαροχή για να μην υποκρύπτει σκοπό προώθησης επιχειρηματικών συμφερόντων. Εδώ είμαστε παρών.

Στο άρθρο 46, είμαστε παρών. Εδώ δεν αντιμετωπίζονται συνολικά τα θέματα των αποδοχών του προσωπικού της ΕΥΠ, των Ενόπλων Δυνάμεων και των Σωμάτων Ασφαλείας, άλλωστε με τις τελευταίες μνημονιακές ρυθμίσεις οι αποδοχές τους έχουν περικοπεί δραματικά σε συνδυασμό δε με τις εκτιμήσεις του άρθρου 43, όπου εξαιρείται από τη χορήγηση μη μισθολογικών παροχών ο εξοπλισμός των μεταφορέων ΕΚΑΒ, αυτό που συνάγεται είναι, ότι οι ρυθμίσεις σας αφενός έχουν αποσπασματικό χαρακτήρα και προχειρότητα, αφετέρου δίδεται ένα δήθεν επίδομα επικινδυνότητας, προκειμένου να τους ηρεμήσετε, να μην εγείρετε τις αντιδράσεις αυτού του τμήματος του ελληνικού λόγου. Γιατί πραγματικά είναι ένα τμήμα ψηφοφόρων, το οποίο κατά κύματα επιλέγει τη μια ή την άλλη πολιτική δύναμη. Και εσείς απλά θέλετε, να τους κρατήσετε στη δική σας τροχιά επιρροής. Εδώ λέμε παρών.

Στο άρθρο 50, από την προτεινόμενη διάταξη επιβαρύνονται τα Δημόσια Ταμεία με 3,2 εκατ. €, όπως αναφέρεται στην Έκθεση του Γενικού Λογιστηρίου του Κράτους, λόγω της υποχρέωσης επιστροφής αχρεοστήτως καταβληθέντων παράβολων στην περίπτωση των ανασφάλιστων οχημάτων. Πρόκειται για το χάος που προκλήθηκε πρόσφατα, λόγω της ανικανότητας των συναρμόδιων κρατικών φορέων, να συνεννοηθούν μεταξύ τους και να προσδιορίσουν ποια οχήματα κυκλοφορούν όντως ανασφάλιστα. Εδώ είμαστε υπέρ.

Για τις τροπολογίες, θα μιλήσω στη δεύτερη ανάγνωση, γιατί και αυτές είναι πάρα πολλές. Ευχαριστώ.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει ο κ. Καραθανασόπουλος, Ειδικός Αγορητής του Κομμουνιστικού Κόμματος Ελλάδας.

ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ (Ειδικός Αγορητής του Κομμουνιστικού Κόμματος Ελλάδας): Ευχαριστώ κύριε Πρόεδρε. Το Κ.Κ.Ε., όπως είπαμε και κατά τη διάρκεια της ψηφοφορίας είναι κατά επί της αρχής του συγκεκριμένου νομοσχεδίου.

Ο βασικός πυρήνας πέρα από τις διάσπαρτες διατάξεις είναι η ενσωμάτωση μιας ακόμα Οδηγίας για ένα ακόμη νομοσχέδιο, το οποίο αφορά την υπόθεση «πάταξη της φοροδιαφυγής μέσα από την ανταλλαγή πληροφοριών», δεν έχουμε μετρήσει πόσα νομοσχέδια, τα τελευταία χρόνια με αντίστοιχο περιεχόμενο έχουν συζητηθεί και ψηφιστεί είτε αφορούν Ευρωπαϊκές Οδηγίες, είτε αφορούν Οδηγίες και συστάσεις του ΟΟΣΑ.

Όμως θα θέλαμε, να ξέρουμε ποιος είναι ο απολογισμός όλων αυτών των νομοσχεδίων, όλων αυτών των μέτρων. Τι έχει γίνει επί του πρακτέου; Υπάρχει κάποιο αποτέλεσμα συγκεκριμένο; Περιορίστηκε έστω και κατ' ελάχιστον η δράση των πολυεθνικών και η αξιοποίηση των διαφόρων «νομιμοποιημένων» συνδιαλλαγών τις οποίες έχουμε; Ίσα- ίσα το φαινόμενο γιγαντώνεται και φουντώνει.

Και από αυτή την άποψη, εμείς θεωρούμε υποκρισία τη συγκεκριμένη Οδηγία της Ε.Ε., μια και ακριβώς οι περισσότεροι οικονομικοί και φορολογικοί «παράδεισοι» βρίσκονται εντός των τειχών της Ε.Ε., που αξιοποιούν ακριβώς τα ιδιαίτερα καθεστώτα που καθορίζουν, για να μπορέσουν οι πολυεθνικές να μεταφέρουν εκεί τον κύκλο εργασιών τους και επί της ουσίας να μην φορολογούνται τα τεράστια υπέρ-κέρδη τους. Από την Μάλτα, στο Λουξεμβούργο, την Ολλανδία, το Βέλγιο, την Ιρλανδία και ο,τιδήποτε άλλο μπορεί να φανταστεί κανείς. Χιλιάδες τέτοιες ρυθμίσεις προς όφελος των πολυεθνικών και υποκριτικά μετά εσείς μιλάτε, ότι θέλετε να πατάξετε την τεράστια φοροδιαφυγή που κάνουν οι πολυεθνικές;

Και δεν μιλάμε για τη νόμιμη φορο-αποφυγή, την οποία με διάφορους νόμους έχετε θεσμοθετήσει και εσείς και άλλα κράτη της Ε.Ε., αλλά μιλάμε για αυτές τις συναλλαγές, που μεταφέρουν, ακριβώς, τις δραστηριότητές τους σε φορολογικούς παραδείσους και αυτό αποτελεί πρόκληση. Σε αυτό το περιβάλλον, (όπου υπάρχει απελευθέρωση της κίνησης κεφαλαίων- εμπορευμάτων- υπηρεσιών, κλπ, με βάση τη Συνθήκη του Μάαστριχτ και τα διάφορα εμπορικά, φορολογικά, τραπεζικά απόρρητα), διευκολύνεται, ακριβώς, αυτή η δράση των πολυεθνικών. Σε αυτό, ακριβώς, το συγκεκριμένο πλαίσιο, συγκροτούνται και τα υπόλοιπα φορολογικά συστήματα και από αυτήν την άποψη, τα φορολογικά βάρη, επί της ουσίας, πέφτουν στις πλάτες των εργαζόμενων και των υπόλοιπων λαϊκών στρωμάτων, αυξάνεται η έμμεση φορολογία, ενώ, αντίθετα, το μεγάλο κεφάλαιο, οι μεγάλοι επιχειρηματικοί βιομηχανικοί τραπεζικοί εφοπλιστικοί Όμιλοι φοροδιαφεύγουν, είτε με νόμιμα μέσα, είτε με ημι-νόμιμα μέσα.

Άρα, αξιοποιώντας αυτές τις διατάξεις και αυτή η εξέλιξη θα γενικευθεί, τα επόμενα χρόνια, πολύ περισσότερο, στα πλαίσια του φορολογικού ανταγωνισμού. Ως επιβεβαίωση αυτών των οποίων λέω, αποτελεί η προκλητική διάταξη, την οποία έχετε μέσα, ότι για ακόμα ένα χρόνο, εθελοντικά, οι εφοπλιστές θα εισφέρουν κάτι τις. Είναι πρόκληση, είναι «τα τριάκοντα αργύρια», με τα οποία οι εφοπλιστές εξαγοράζουν τη φορολογική τους ασυλία, εξαγοράζουν την εκμετάλλευση των ναυτεργατών - δεν το κάνουν για «την ψυχή της μάνας τους». Από αυτά τα ελάχιστα ψίχουλα, τα οποία δίνουν, θα βγάλουν και θα εξοικονομήσουν δισεκατομμύρια, για να κτίσουν τα νέα τους καράβια, τους νέους τους στόλους. Αυτό, βεβαίως, η Κυβέρνηση το επιχαίρει - όχι μόνο η σημερινή και οι προηγούμενες κυβερνήσεις, γι' αυτό το καθεστώς ασυδοσίας φορολογικής και εργατικής των εφοπλιστών.

Από αυτή την άποψη και ολοκληρώνοντας, κύριε Πρόεδρε, διότι θα μιλήσουμε και στην Ολομέλεια και στη β’ ανάγνωση, τα άρθρα της Οδηγίας τα καταψηφίζει το ΚΚΕ και για τα υπόλοιπα άρθρα, θα επιφυλαχθούμε στην Ολομέλεια.

Ευχαριστώ πολύ.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Ευχαριστώ τον κ. Καραθανασόπουλο. Παρακαλώ τον κ. Καβαδέλλα, από την Ένωση Κεντρώων.

ΔΗΜΗΤΡΙΟΣ ΚΑΒΑΔΕΛΛΑΣ (Ειδικός Αγορητής της Ένωσης Κεντρώων): Ευχαριστώ πολύ, κύριε Πρόεδρε.

Η εναρμόνιση της χώρας μας στις διατάξεις της σχετικής κοινοτικής Οδηγίας 2016/881, είναι, προφανές, ότι απαιτεί πληθώρα τροποποιήσεων σε διαδικασίες και λειτουργικές αλλαγές στον κρατικό μηχανισμό, που θα έχει, βεβαίως, την ευθύνη και τον έλεγχο της ορθής πολιτικής.

Ως προς το Πρώτο Μέρος, λοιπόν, έχουμε τα άρθρα 1 έως 9, διατάξεις για την εναρμόνιση της ελληνικής Νομοθεσίας, στο πλαίσιο της σχετικής Οδηγίας.

Το άρθρο 1, για την αντιμετώπιση του προβλήματος φορολογικής απάτης και της φοροδιαφυγής, είναι ένα βήμα προς τη σωστή κατεύθυνση, αλλά, επιφυλασσόμαστε για την ετοιμότητα του κρατικού μηχανισμού, να το υποστηρίξει στην πράξη, διότι η Επιτροπή Κεφαλαιαγοράς τόνισε, διά του Προέδρου της, ότι, ναι μεν, είναι εξειδικευμένο το προσωπικό της, αλλά είναι λίγο, σε αριθμό. Καλό, λοιπόν, θα ήταν να αυξηθούν οι απασχολούμενοι στην Επιτροπή, αλλά -εδώ χρειάζεται λίγη προσοχή-, μέσω ΑΣΕΠ. Επίσης, εκτιμώ ότι θα πρέπει να δοθεί ιδιαίτερη βάση στη διαδικασία και στα συστήματα, που θα υιοθετήσει, προς το σκοπό αυτό. η αρμόδια Εθνική Φορολογική Αρχή, που θα υποδέχεται τις σχετικές πληροφορίες, διότι αυτές θα πρέπει να προστατεύονται από φαινόμενα, που μπορεί να οδηγήσουν στην αποκάλυψη εμπορικού, βιομηχανικού ή κάποιου άλλου επαγγελματικού απορρήτου ή κάποιας εμπορικής πληροφορίας, η οποία μπορεί να δημιουργήσει εύλογα προβλήματα στον ανταγωνισμό. Βεβαίως, αντιλαμβανόμαστε όλοι ότι μια τέτοια αποκάλυψη είναι και αντίθετη προς τους νόμους και τους κανόνες της δημόσιας τάξεως.

Ασφαλώς, υπάρχουν πολλά θετικά στοιχεία στα άρθρα του νομοσχεδίου, όμως, τα άρθρα είναι 52 και δεν μπορούμε να τα αναλύσουμε όλα, να τα πιάσουμε ένα-ένα χωριστά, λόγω χρόνου. Γι’ αυτό, θα αναφερθώ στα άρθρα, που θεωρούμε ότι είναι προβληματικά.

Είμαστε αντίθετοι, λοιπόν, στις διατάξεις που αυξάνουν τις δαπάνες του κράτους, όπως αυτή του άρθρου 47, που αφορά στις δαπάνες άνω των 270 χιλιάδων ευρώ, το έτος, για την αναδιοργάνωση του Συμβουλίου Οικονομικών Εμπειρογνωμόνων. Βεβαίως, είμαστε αντίθετοι, στη διάταξη για την πρόσληψη 15 ατόμων, στη συγκεκριμένη μονάδα οικονομικής έρευνας, ως επιστημονικό προσωπικό, δεδομένου ότι μπορούν να αναδειχθούν μέσα από την ήδη υπάρχουσα κρατική μηχανή και δεν χρειάζεται να γίνει πρόσληψη. Είμαστε αντίθετοι στην πρόβλεψη για επιπλέον τακτοποίηση, για «βόλεμα», άλλων τριών ατόμων, για την επ’ αμοιβή πρακτική άσκηση μεταπτυχιακού κύκλου σπουδών, για 18 μήνες.

Επίσης, είμαστε αντίθετοι, κατά πρώτον, για την τροποποίηση του νόμου 4412/2016, σχετικά με τις δημόσιες συμβάσεις - άρθρα 73 και 80 - και με το Ευρωπαϊκό Ενιαίο Έγγραφο Σύμβασης. Δεύτερον, επαναπροσδιορισμός της διυπουργικής Επιτροπής Στρατηγικών Επενδύσεων. Τρίτον, σχετικά με τις εκλογές επιμελητηρίου. Τέταρτον, σχετικά με τις αποσπάσεις υπαλλήλων κ.λπ. κ.λπ. Σε όλα αυτά, είμαστε αντίθετοι.

Επίσης, αντίθετοι είμαστε στο άρθρο 45, για την κάλυψη της δαπάνης νομικής υποστήριξης του Προέδρου και του προσωπικού της ΕΛ.ΣΤΑΤ., από δικηγόρο της επιλογής τους, διότι - φαντάζομαι - η ΕΛ.ΣΤΑΤ., θα έχει δικηγόρους. Έχουν τόσο μεγάλη απασχόληση, και φορτίο και δεν μπορούν να ανταποκριθούν; Δηλαδή, όταν εκπροσωπούνται από τον νομικό σύμβουλο που απασχολεί η ΕΛ.ΣΤΑΤ., δεν προασπίζεται η ανεξαρτησία τους; Και βέβαια, η δαπάνη σε αυτήν την περίπτωση και η σχετική οικονομική επιβάρυνση, δεν είναι δυνατόν να προβλεφθεί, τουλάχιστον δεν υπάρχει κάτι που να το προβλέπει.

Διαφωνούμε κάθετα και με το άρθρο 25, που προβλέπει άμεση επάνδρωση, εργασία για τους συνταξιούχους, πρώην υπαλλήλους της Ανεξάρτητης Αρχής Δημοσίων Εσόδων, ώστε μαζί με το εν ενεργεία υπάρχον προσωπικό της Αρχής, να υλοποιήσουν έργα παροχής τεχνικής βοήθειας σε τρίτες χώρες. Τώρα, εμείς καιγόμαστε, δεν μπορούμε τη δικιά μας τη χώρα να σώσουμε, θα δώσουμε συμβουλές και σε άλλους; Εν πάση περιπτώσει, πώς θα τους χρειαστούν, ποια θα είναι η αμοιβή τους, σε τι θα συνδράμουν, ποιος ακριβώς θα είναι ο σκοπός της επαναπρόσληψης αυτών των ατόμων και βέβαια, γιατί δεν χρησιμοποιούμε νέους ανθρώπους, οι οποίοι είναι ακούραστοι, έχουν όρεξη, έχουν πολύ καλά πτυχία και - εν πάση περιπτώσει - έχουν και αυτοί το δικαίωμα να μπουν μέσα στο χώρο της εργασίας; Ο συνταξιούχος, ό,τι είχε να δώσει, το έδωσε, κουράστηκε, παίρνει τη σύνταξή του και ας πάει να ξεκουραστεί. Ο νέος έχει, πλέον, δικαιώματα στην εργασία, νομίζω, περισσότερα από έναν συνταξιούχο.

Επίσης, διαφωνούμε κάθετα και με τη διάταξη, που επιχειρείτε να αυξήσετε τις απολαβές του Διοικητή της Ανεξάρτητης Αρχής Δημοσίων Εσόδων και για τη Βιομηχανία Ηπείρου, που υπάρχει μια εξαίρεση, ως προς την ειδική εκκαθάριση. Εάν γίνει για μια επιχείρηση, προκύπτουν ζητήματα αθέμιτου ανταγωνισμού. Αυτό το μέτρο, λοιπόν, πρέπει να γίνει για όλες τις όμοιες επιχειρήσεις.

Όσον αφορά τις off shore εταιρείες και το κυνήγι των μαγισσών, πώς εσείς θα στερήσετε το δικαίωμα σε κάποιον να κάνει μια εταιρεία, κάπου και να πουλά τις υπηρεσίες του ή τα προϊόντά του στην Ελλάδα, στην εγχώρια αγορά; Δώστε κίνητρα, για να έρθουν εντός.

Τώρα, από όσα άκουσα από το Κ.Κ.Ε., για τους εφοπλιστές, να τους κυνηγήσει κ.λπ. θα αλλάξουν σημαία, θα μας πουν «άντε γειά», πολύ τους κουράσαμε, δεδομένου ότι ο ανταγωνισμός είναι μεγάλος και αποκλείει, έτσι, τους Έλληνες εφοπλιστές από την ανταγωνιστικότητα. Όταν πάει ο κινέζος με τα μισά των μισών, πώς θα πάει ο Έλληνας, που θα πληρώνει φόρους και για να κάνει τι, σε μια αγορά που μπαίνουν και άλλοι καινούργιοι πλοιοκτήτες; Λοιπόν, θα πρέπει να υπάρχει μια λογική σε αυτά που ζητάμε, αν θέλουμε να έχουμε μια σωστή οικονομία.

Εμείς επιφυλασσόμεθα και θα μιλήσουμε επί όλων των θεμάτων, που μας απασχολούν, την επόμενη φορά.

Ευχαριστώ.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Ευχαριστώ, κύριε Πρόεδρε. Στα πρώτα 9 άρθρα, που στην ουσία είναι η εναρμόνιση της ελληνικής νομοθεσίας στις διατάξεις της Οδηγίας 881/2016 μας βρίσκουν σύμφωνους. Το «Ποτάμι» ανεπιφύλακτα τάσσεται υπέρ της ευρωπαϊκής πορείας αυτής της χώρας και άρα, υπέρ και της εναρμόνισης της ελληνικής νομοθεσίας στο ευρωπαϊκό θεσμικό και νομικό πλαίσιο.

Επίσης, τονίζουμε ότι η εφαρμογή της διάταξης για ανταλλαγή πληροφοριών απαιτεί καλύτερη προετοιμασία υλικοτεχνική των υπηρεσιών του ελληνικού δημοσίου. Βάσει της Οδηγίας, θέλω να κάνω τη διαπίστωση ότι η υποχρέωση υποβολής στοιχείων θα πρέπει να ισχύει και θα ισχύει μόνο για τους ομίλους και τις πολυεθνικές με ετήσια ενοποιημένα έσοδα που υπερβαίνουν τα 750 εκατ. ευρώ και έχουν έδρα ή μία από τις έδρες τους την Ελλάδα. Δυστυχώς ή ευτυχώς, ανάλογα με την πολιτική πλευρά που θα το δει κανείς, δεν έχουμε τέτοιες πολυεθνικές που να εδρεύουν στην Ελλάδα, επομένως θα έλεγα ότι στο μόνο τομέα που μπορεί να ωφεληθεί η χώρα από αυτή τη ρύθμιση είναι στην αντιμετώπιση του επιθετικού φορολογικού σχεδιασμού των πολυεθνικών επιχειρήσεων έναντι των μικρομεσαίων εγχώριων.

Στο άρθρο 10, όπου διορθώνετε την κυβερνητική έμπνευση που είχαμε δει και την είχαμε καταψηφίσει, για την υψηλή φορολόγηση με τον υψηλό συντελεστή Φ.Π.Α των αγροτικών ή κάποιων από το αγροτικά εφόδια, τώρα ήρθε η ώρα της διόρθωσης και επιτέλους, το αντιληφθήκατε και το αλλάζετε.

Για το άρθρο 12, με το οποίο, εξαιρούνται από την επιβολή τέλους επιτηδεύματος των 300 ευρώ οι προσωρινοί εκθεσιακοί χώροι, οι προσωρινές επαγγελματικές εγκαταστάσεις και τα λοιπά, καλώς καταργείται. Εμείς, θα θέλαμε να καταργηθεί το τέλος εξαρχής για όλους τους ελεύθερους επαγγελματίες που ήδη υπερφορολογούνται.

Άρθρο 13, που έχουμε την απαλλαγή ΕΝΦΙΑ των σεισμοπλήκτων περιοχών του Δήμου Λέσβου, βεβαίως, συμφωνούμε. Πρέπει να δούμε και έναν πιο μακροχρόνιο και πιο αυτοματοποιημένο σχεδιασμό, δεδομένου ότι στην Ελλάδα εκλύεται το 50% της σεισμικής δραστηριότητας που συμβαίνει σε ολόκληρη την Ευρώπη, επομένως, θεωρώ ότι θα πρέπει να έχουμε μια αυτόματη ρύθμιση, ούτως ώστε να αντιμετωπίζουμε εξαρχής και χωρίς χρονοτριβές τέτοιου είδους ζητήματα. Βέβαια, καλό θα ήταν να καταργήσετε τον ΕΝΦΙΑ παντού, όπως είχατε υποσχεθεί αρκετές φορές. Την ημέρα που θα καταργήσετε τον ΕΝΦΙΑ, εγώ, πρώτος θα σας χειροκροτήσω.

Στο άρθρο 15, σύμφωνα με την Έκθεση του Γενικού Λογιστηρίου του Κράτους, έχουμε τροποποίηση διατάξεων Φορολογικού Κώδικα, κληρονομιές, δωρεές, γονικές παροχές και τα λοιπά. Η Έκθεση μας λέει ότι θα υπάρξει έλλειμμα στα έσοδα, χωρίς να μπορεί να προσδιορίσει αυτό το συνολικό ποσό. Επίσης, δεν γνωρίζουμε τον αριθμό των προσφυγών που έχουν γίνει προς τα ευρωπαϊκά δικαστήρια για υποθέσεις που θα έπρεπε, ως χώρα να έχουμε εναρμονίσει στις ευρωπαϊκές διατάξεις, επομένως, δεν ξέρω αν η κυρία Υπουργός έχει μια τάξη μεγέθους στο σχεδιασμό της για αυτή την απώλεια εσόδων.

Άρθρο 17, για την καταπολέμηση του ξεπλύματος χρήματος, την χρηματοδότηση της τρομοκρατίας και άλλων παράνομων δραστηριοτήτων, θα έλεγα ότι το θέμα είναι βαθιά πολιτικό και βεβαίως, συνδέεται με την οικονομική διαχείριση αυτής της χώρας, πότε θα δούμε ουσιαστικά αποτελέσματα στον πόλεμο κατά του ξεπλύματος χρήματος; Θυμάμαι τις άκρως αισιόδοξες προβλέψεις, προγνώσεις, δεσμεύσεις της κυβέρνησης, όταν το 2015 μας έλεγε ότι θα έχουμε ένα δισεκατομμύριο ευρώ αντλήσει από το χτύπημα της φοροδιαφυγής και ένα δισεκατομμύριο ευρώ από το χτύπημα του λαθρεμπορίου καυσίμων. Τα επίσημα στοιχεία και της Στατιστικής Υπηρεσίας και του ίδιου του Υπουργείου είναι απογοητευτικά.

Άρθρα 20 - 24 για τη χειραγώγηση των χρηματοοικονομικών προϊόντων. Είναι θετικό.

Βέβαια, το άρθρο 21, δεν θεωρείται εφαρμόσιμο στην Ελλάδα, γιατί οι μόνοι δείκτες που προσδιορίζονται στην Ελλάδα είναι οι χρηματιστηριακοί δείκτες, δηλαδή, ο Γενικός Δείκτης του Χρηματιστηρίου Αθηνών κ.λπ.. Οι υπόλοιποι Δείκτες από διεθνή οίκο βάση αλγόριθμων.

Άρθρο 25. Ρυθμίσεις θεμάτων Ανεξάρτητης Αρχής Δημοσίων Εσόδων. Γιατί πρέπει να πάρουμε τους συνταξιούχους της Αρχής και να τους επανενεργοποιήσουμε; Δεν υπάρχουν ικανά, άξια και φιλόδοξα, ενεργά στελέχη της δημόσιας διοίκησης, να τους δώσουμε τη δυνατότητα, το κίνητρο, να εργαστούν σε βάθος σε ένα τομέα, όπου η χώρα πραγματικά πονάει; Γιατί πρέπει να γυρνάμε σε λύσεις συνταξιούχων αδικώντας κυρίως, τα ιδία τα ενεργά στελέχη της Δημόσιας Διοίκησης; Θα ήθελα, λοιπόν, σε αυτό μια απάντηση.

Για το άρθρο 26, που έχουμε την παραχώρηση χωρίς ανταλλάγματος μιας σειράς δημοσίων ακινήτων, ένα από αυτά είναι οι παλιές αποθήκες του Τελωνείου της Σύρου στο Δήμο Σύρου και από κει, στο Πανεπιστήμιο Αιγαίου.

Εγώ, ρωτώ, για ποιό λόγο δεν γίνεται απευθείας η μεταβίβαση αυτού του ακινήτου στο Πανεπιστήμιο Αιγαίου; Υπάρχει νομικό γραφειοκρατικό ζήτημα; Θα ήθελα, παρακαλώ, αυτό να το γνωρίζω.

Σο άρθρο 31, με το οποίο μειώνεται το πρόστιμο για ανασφάλιστες μηχανές και αυτοκίνητα κυβισμού κάτω των 1.000 κυβικών. Το θέμα εδώ, θα έλεγα, ότι είναι περισσότερο ψυχολογικό, αλλά και πολιτικό. Δηλαδή, είναι ταξικό το ζήτημα της παράβασης; Αν ένα μηχανάκι ή ένα αυτοκίνητο περάσει με κόκκινο, τι παράβαση είναι αυτή; Είναι ενός πλούσιου ή ενός φτωχού; Αν ένας πλούσιος οδηγεί ένα αυτοκίνητο χαμηλού κυβισμού εκείνη την ημέρα; Ανακύπτουνε πολλά θέματα. Επομένως, στο άρθρο 31 έχω ιδιαίτερη επιφύλαξη.

Στο άρθρο 37 για τις Επιτροπές Αμειβόμενης Εργασίας, που θέλει ο Υπουργός Οικονομικών για τα θέματα του Οργανισμού Ανασυγκρότησης Επιχειρήσεων.

Τον θυμόμαστε αυτόν τον Οργανισμό, ήταν ο Οργανισμός που είχε φτιαχτεί επί ΠΑ.ΣΟ.Κ., το 1981 και μετά, για να αναλάβει τις λεγόμενες προβληματικές επιχειρήσεις. Έφτιαξε μια ομπρέλα, μπήκαν όλες οι ξοφλημένες επιχειρήσεις με τα θαλασσοδάνεια τους, τις ξαναφουσκώνανε με έξτρα θαλασσοδάνεια και αποτέλεσμα δεν έχουμε.

Εγώ ρωτάω, γιατί πρέπει να είναι αμειβόμενες αυτές οι Επιτροπές;

Τέλος, για το άρθρο 45 – αυτά, βέβαια, σας τα φιλάω για την Ολομέλεια - που είναι η νομική υποστήριξη του προσωπικού και του Προέδρου της Ελληνικής Στατιστικής Αρχής.

Σας λέω, ότι «Στερνή μου γνώση να σε είχα πρώτα».

Ο ΣΥΡΙΖΑ πριν από ένα χρόνο, στην εφημερίδα «Αυγή», πρωτοσέλιδο, στις 4/8/2016, έγραφε «ο εκτελεστής Γεωργίου και ο εντολοδόχος του», ενώ ο Υπουργός, ο κ. Παππάς έλεγε «ανοίγει μια πληγή, την οποία θα πρέπει να διερευνήσουμε σε βάθος. Πώς και αν διογκωθήκαν τα ελλείμματα για να υπάρξουν προσχεδιασμένες πολιτικές αποφάσεις και για να μπει η χώρα στα μνημόνια».

Αυτόν τον «εκτελεστή», σύμφωνα με τα λεγόμενά του ΣΥΡΙΖΑ αμνηστεύετε σήμερα.

Στην ουσία αυτό κάνετε, δηλαδή, υποχρεώνετε το ελληνικό δημόσιο να του πληρώσει όλα τα δικαστικά έξοδα.

ΧΡΗΣΤΟΣ ΜΑΝΤΑΣ: Εφόσον δεν καταδικάσει. (Ομιλεί εκτός μικροφώνου)

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Ναι, εφόσον δεν καταδικάσει.

Εντάξει, είναι σαν να λέμε, ότι ο ήλιος ανατέλλει από την Ανατολή. Από πού θα ανατείλει, από εκεί θα ανατείλει;

ΧΡΗΣΤΟΣ ΜΑΝΤΑΣ: (Ομιλεί εκτός μικροφώνου)

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Κύριε Μαντά, εδώ είναι σαφέστατα τα πράγματα, δηλαδή, «δάκτυλος» Τρόικα. Τι κρυβόμαστε πίσω από το δικό μας δάχτυλο; Έτσι δεν είναι;

Άρα, κάτι δεν έγινε καλά στο σχεδιασμό.

Επομένως, σας λέω και πάλι επιφύλαξη.

Υπάρχουν, βέβαια, θετικά πράγματα, θα τα συζητήσουμε στην Ολομέλεια και εκεί θα ακούσετε την ψήφο μας. Δεν χρειάζεται και πολύ σασπένς, πιστεύω ότι θα είναι κατά βάση θετική.

Σας ευχαριστώ.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Ολοκληρώθηκε η συνεδρίαση επί των άρθρων και συνεχίζουμε το μεσημέρι στις 14:00΄, στην Αίθουσα 150 για τη συνεδρίαση της β΄ ανάγνωσης.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Χρήστος Αντωνίου, Γιώργος Δημαράς, Κατερίνα Ιγγλέζη, , Χρήστος Μαντάς, Γιάννης Μιχελογιαννάκης, Μάκης Μπαλαούρας, Κώστας Παυλίδης, Αναστάσιος Πρατσόλης, Γιάννης Σηφάκης, Απόστολος Βεσυρόπουλος, Βασίλειος Γιόγιακας, Γεώργιος Καρασμάνης, Ιωάννης Κουτσούκος, Γεώργιος Γερμενής, Νικόλαος Καραθανασόπουλος, Δημήτριος Καβαδέλλας και Γεώργιος Αμυράς.

Τέλος και περί ώρα 11.50΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΜΑΚΗΣ ΜΠΑΛΑΟΥΡΑΣ ΔΗΜΗΤΡΙΟΣ ΜΑΡΔΑΣ**